amanoisuno/poet huggingface dataset:
送薛九被讒去魯 李白
宋人不辨玉，魯賤東家丘。我笑薛夫子，胡爲兩地遊。黃金消衆口，白璧竟難投。梧桐生蒺藜，綠竹乏佳實。鳳凰宿誰家，遂與羣雞匹。田家養老馬，窮士歸其門。蛾眉笑躄者，賓客去平原。却斬美人首，三千還駿奔。毛公一挺劒，楚趙兩相存。孟嘗習狡兔，三窟賴馮諼。信陵奪兵符，爲用侯生言。春申一何愚，刎首爲李園。賢哉四公子，撫掌黃泉裏。借問笑何人，笑人不好士。爾去且勿諠，桃李竟何言。沙丘無漂母，誰肯飯王孫。
單父東樓秋夜送族弟沈之秦 李白
爾從咸陽來，問我何勞苦。沐猴而冠不足言，身騎土牛滯東魯。沈弟欲行凝弟留，孤飛一雁秦雲秋。坐來黃葉落四五，北斗已挂西城樓。絲桐感人弦亦絕，滿堂送君皆惜別。卷簾見月清興來，疑是山陰夜中雪。明日斗酒別，惆悵清路塵。遙望長安日，不見長安人。長安宮闕九天上，此地曾經爲近臣。一朝復一朝，髮白心不改。屈原憔悴滯江潭，亭伯流離放遼海。折翮翻飛隨轉蓬，聞弦墜虛下霜空。聖朝久棄青雲士，他日誰憐張長公。
送魯郡劉長史遷弘農長史 李白
魯國一杯水，難容橫海鱗。仲尼且不敬，況乃尋常人。白玉換斗粟，黃金買尺薪。閉門木葉下，始覺秋非春。聞君向西遷，地即鼎湖鄰。寶鏡匣蒼蘚，丹經埋素塵。軒后上天時，攀龍遺小臣。及此留惠愛，庶幾風化淳。魯縞如白煙，五縑不成束。臨行贈貧交，一尺重山岳。相國齊晏子，贈行不及言。託陰當樹李，忘憂當樹萱。他日見張祿，綈袍懷舊恩。
送族弟單父主簿凝攝宋城主簿至郭南月橋却迴棲霞山留飲贈之 李白
吾家青萍劍，操割有餘閑。往來糾二邑，此去何時還。鞍馬月橋南，光輝岐路間。賢豪相追餞，却到棲霞山。羣花散芳園，斗酒開離顏。樂酣相顧起，征馬無由攀。
魯郡東石門送杜二甫 李白
醉別復幾日，登臨徧池臺。何時石門路，重有金樽開。秋波落泗水，海色明徂徠。飛蓬各自遠，且盡手中杯。
魯郡堯祠送張十四遊河北 李白
猛虎伏尺草，雖藏難蔽身。有如張公子，骯髒在風塵。豈無橫腰劒，屈彼淮陰人。擊筑向北燕，燕歌易水濱。歸來泰山上，當與爾爲鄰。
灞陵行送別 李白
送君灞陵亭，灞水流浩浩。上有無花之古樹，下有傷心之春草。我向秦人問路岐，云是王粲南登之古道。古道連綿走西京，紫闕落日浮雲生。正當今夕斷腸處，黃鸝愁絕不忍聽。
送賀監歸四明應制 李白
久辭榮祿遂初衣，曾向長生說息機。真訣自從茅氏得，恩波寧阻洞庭歸。瑤臺含霧星辰滿，仙嶠浮空島嶼微。借問欲棲珠樹鶴，何年却向帝城飛。
送竇司馬貶宜春 李白
天馬白銀鞍，親承明主歡。鬬雞金宮裏，射鴈碧雲端。堂上羅中貴，歌鍾清夜闌。何言謫南國，拂劍坐長歎。趙璧爲誰點，隋珠枉被彈。聖朝多雨露，莫厭此行難。
送羽林陶將軍 李白
將軍出使擁樓船，江上旌旗拂紫煙。萬里橫戈探虎穴，三杯拔劍舞龍泉。莫道詞人無膽氣，臨行將贈繞朝鞭。
送程劉二侍郎兼獨孤判官赴安西幕府 李白
安西幕府多材雄，喧喧惟道三數公。繡衣貂裘明積雪，飛書走檄如飄風。朝辭明主出紫宮，銀鞍送別金城空。天外飛霜下蔥海，火旗雲馬生光彩。胡塞清塵幾日歸，漢家草綠遙相待。
送姪良攜二妓赴會稽戲有此贈 李白
攜妓東山去，春光半道催。遙看若桃李，雙入鏡中開。
送張遙之壽陽幕府 李白
壽陽信天險，天險橫荆關。苻堅百萬衆，遙阻八公山。不假築長城，大賢在其間。戰夫若熊虎，破敵有餘閑。張子勇且英，少輕衛霍孱。投軀紫髯將，千里望風顏。勗爾効才略，功成衣錦還。
送裴十八圖南歸嵩山二首 一 李白
何處可爲別，長安青綺門。胡姬招素手，延客醉金樽。臨當上馬時，我獨與君言。風吹芳蘭折，日沒鳥雀喧。舉手指飛鴻，此情難具論。同歸無早晚，潁水有清源。
送裴十八圖南歸嵩山二首 二 李白
君思潁水綠，忽復歸嵩岑。歸時莫洗耳，爲我洗其心。洗心得真情，洗耳徒買名。謝公終一起，相與濟蒼生。
同王昌齡送族弟襄歸桂陽二首 一 李白
秦地見碧草，楚謠對清樽。把酒爾何思，鷓鴣啼南園。余欲羅浮隱，猶懷明主恩。躊躇紫宮戀，孤負滄洲言。終然無心雲，海上同飛翻。相期乃不淺，幽桂有芳根。
同王昌齡送族弟襄歸桂陽二首 二 李白
爾家何在瀟湘川，青莎白石長沙邊。昨夢江花照江日，幾枝正發東牕前。覺來欲往心悠然，魂隨越鳥飛南天。秦雲連山海相接，桂水橫煙不可涉。送君此去令人愁，風帆茫茫隔河洲。春潭瓊草綠可折，西寄長安明月樓。
送外甥鄭灌從軍三首 一 李白
六博爭雄好彩來，金盤一擲萬人開。丈夫賭命報天子，當斬胡頭衣錦回。
送外甥鄭灌從軍三首 二 李白
丈八蛇矛出隴西，彎弧拂箭白猨啼。破胡必用龍韜策，積甲應將熊耳齊。
送外甥鄭灌從軍三首 三 李白
月蝕西方破敵時，及瓜歸日未應遲。斬胡血變黃河水，梟首當懸白鵲旗。
送于十八應四子舉落第還嵩山 李白
吾祖吹橐籥，天人信森羅。歸根復太素，羣動熙元和。炎炎四真人，摛辯若濤波。交流無時寂，楊墨日成科。夫子聞洛誦，誇才才固多。爲金好踊躍，久客方蹉跎。道可束賣之，五寶溢山河。勸君還嵩丘，開酌盼庭柯。三花如未落，乘興一來過。
送別 李白
尋陽五溪水，沿洄直入巫山裏。勝境由來人共傳，君到南中自稱美。送君別有八月秋，颯颯蘆花復益愁。雲帆望遠不相見，日暮長江空自流。
送族弟綰從軍安西 李白
漢家兵馬乘北風，鼓行而西破犬戎。爾隨漢將出門去，剪虜若草收奇功。君王按劍望邊色，旄頭已落胡天空。匈奴繫頭數應盡，明年應入蒲萄宮。
送梁公昌從信安北征 李白
入幕推英選，捐書事遠戎。高談百戰術，鬱作萬夫雄。起舞蓮花劍，行歌明月弓。將飛天地陣，兵出塞垣通。祖席留丹景，征麾拂彩虹。旋應獻凱入，麟閣佇深功。
送張秀才從軍 李白
六駁食猛虎，恥從駑馬羣。一朝長鳴去，矯若龍行雲。壯士懷遠略，志存解世紛。周粟猶不顧，齊珪安肯分。抱劍辭高堂，將投崔冠軍。長策掃河洛，寧親歸汝墳。當令千古後，麟閣著奇勳。
送崔度還吳 李白
幽燕沙雪地，萬里盡黃雲。朝吹歸秋雁，南飛日幾羣。中有孤鳳雛，哀鳴九天聞。我乃重此鳥，綵章五色分。胡爲雜凡禽，雛鶩輕賤君。舉手捧爾足，疾心若火焚。拂羽淚滿面，送之吳江濆。去影忽不見，躊躇日將曛。
送祝八之江東賦得浣紗石 李白
西施越溪女，明豔光雲海。未入吳王宮殿時，浣紗古石今猶在。桃李新開映古查，菖蒲猶短出平沙。昔時紅粉照流水，今日青苔覆落花。君去西秦適東越，碧山青江幾超忽。若到天涯思故人，浣紗石上窺明月。
送侯十一 李白
朱亥已擊晉，侯嬴尚隱身。時無魏公子，豈貴抱關人。余亦不火食，遊梁同在陳。空餘湛盧劍，贈爾託交親。
魯中送二從弟赴舉之西京 李白
魯客向西笑，君門若夢中。霜凋逐臣髮，日憶明光宮。復羨二龍去，才華冠世雄。平衢騁高足，逸翰凌長風。舞袖拂秋月，歌筵聞蚤鴻。送君日千里，良會何由同。
奉餞高尊師如貴道士傳道籙畢歸北海 李白
道隱不可見，靈書藏洞天。吾師四萬劫，歷世遰相傳。別杖留青竹，行歌躡紫煙。離心無遠近，長在玉京懸。
金陵送張十一再遊東吳 李白
張翰黃花句，風流五百年。誰人今繼作，夫子世稱賢。再動游吳櫂，還浮入海船。春光白門柳，霞色赤城天。去國難爲別，思歸各未旋。空餘賈生淚，相顧共悽然。
送紀秀才遊越 李白
海水不滿眼，觀濤難稱心。即知蓬萊石，却是巨鼇簪。送爾遊華頂，令余發舃吟。仙人居射的，道士住山陰。禹穴尋溪入，雲門隔嶺深。綠蘿秋月夜，相憶在鳴琴。
送長沙陳太守二首 一 李白
長沙陳太守，逸氣凌青松。英主賜五馬，本是天池龍。湘水迴九曲，衡山望五峰。榮君按節去，不及遠相從。
送長沙陳太守二首 二 李白
七郡長沙國，南連湘水濱。定王垂舞袖，地窄不迴身。莫小二千石，當安遠俗人。洞庭鄉路遠，遙羨錦衣春。
送楊燕之東魯 李白
關西楊伯起，漢日舊稱賢。四代三公族，清風播人天。夫子華陰居，開門對玉蓮。何事歷衡霍，雲帆今始還。君坐稍解顏，爲君歌此篇。我固侯門士，謬登聖主筵。一辭金華殿，蹭蹬長江邊。二子魯門東，別來已經年。因君此中去，不覺淚如泉。
送蔡山人 李白
我本不棄世，世人自棄我。一乘無倪舟，八極縱遠柂。燕客期躍馬，唐生安敢譏。採珠勿驚龍，大道可暗歸。故山有松月，遲爾翫清暉。
送蕭三十一之魯中兼問稚子伯禽 李白
六月南風吹白沙，吳牛喘月氣成霞。水國鬱蒸不可處，時炎道遠無行車。夫子如何涉江路，雲帆嫋嫋金陵去。高堂倚門望伯魚，魯中正是趨庭處。我家寄在沙丘傍，三年不歸空斷腸。君行既識伯禽子，應駕小車騎白羊。
送楊山人歸嵩山 李白
我有萬古宅，嵩陽玉女峰。長留一片月，挂在東溪松。爾去掇仙草，菖蒲花紫茸。歲晚或相訪，青天騎白龍。
送殷淑三首 一 李白
海水不可解，連江夜爲潮。俄然蒲嶼闊，岸去酒船遙。惜別耐取醉，鳴榔且長謠。天明爾當去，應便有風飄。
送殷淑三首 二 李白
白鷺洲前月，天明送客回。青龍山後日，早出海雲來。流水無情去，征帆逐吹開。相看不忍別，更進手中杯。
送殷淑三首 三 李白
痛飲龍筇下，燈青月復寒。醉歌驚白鷺，半夜起沙灘。
送岑徵君歸鳴臯山 李白
岑公相門子，雅望歸安石。奕世皆夔龍，中台竟三拆。至人達機兆，高揖九州伯。奈何天地間，而作隱淪客。貴道能全真，潛輝臥幽鄰。探元入窅默，觀化游無垠。光武有天下，嚴陵爲故人。雖登洛陽殿，不屈巢由身。余亦謝明主，今稱偃蹇臣。登高覽萬古，思與廣成鄰。蹈海寧受賞，還山非問津。西來一搖扇，共拂元規塵。
送范山人歸泰山 李白
魯客抱白鶴，別余往泰山。初行若片雲，杳在青崖間。高高至天門，日觀近可攀。雲山望不及，此去何時還。
送韓侍御之廣德 李白
昔日繡衣何足榮，今宵貰酒與君傾。暫就東山賒月色，酣歌一夜送泉明。
送通禪師還南陵隱靜寺 李白
我聞隱靜寺，山水多奇蹤。巖種朗公橘，門深杯渡松。道人制猛虎，振錫還孤峰。他日南陵下，相期谷口逢。
送友人 李白
青山橫北郭，白水遶東城。此地一爲別，孤蓬萬里征。浮雲遊子意，落日故人情。揮手自茲去，蕭蕭班馬鳴。
送別 李白
斗酒渭城邊，壚頭醉不眠。梨花千樹雪，楊葉萬條煙。惜別傾壺醑，臨分贈馬鞭。看君潁上去，新月到應圓。
江上送女道士褚三清遊南嶽 李白
吳江女道士，頭戴蓮花巾。霓衣不濕雨，特異陽臺雲。足下遠遊履，凌波生素塵。尋仙向南嶽，應見魏夫人。
送友人入蜀 李白
見說蠶叢路，崎嶇不易行。山從人面起，雲傍馬頭生。芳樹籠秦棧，春流遶蜀城。升沉應已定，不必問君平。
送李青歸南葉陽川 李白
伯陽仙家子，容色如青春。日月祕靈洞，雲霞辭世人。化心養精魄，隱几窅天真。莫作千年別，歸來城郭新。
送舍弟 李白
吾家白額駒，遠別臨東道。他日相思一夢君，應得池塘生春草。
送別得書字 李白
水色南天遠，舟行若在虛。遷人發佳興，吾子訪閑居。日落看歸鳥，潭澄羨躍魚。聖朝思賈誼，應降紫泥書。
送麴十少府 李白
試發清秋興，因爲吳會吟。碧雲歛海色，流水折江心。我有延陵劍，君無陸賈金。艱難此爲別，惆悵一何深。
送張秀才謁高中丞 李白
秦帝淪玉鏡，留侯降氛氳。感激黃石老，經過滄海君。壯士揮金槌，報讐六國聞。智勇冠終古，蕭陳難與羣。兩龍爭鬬時，天地動風雲。酒酣舞長劍，倉卒解漢紛。宇宙初倒懸，鴻溝勢將分。英謀信奇絕，夫子揚清芬。胡月入紫微，三光亂天文。高公鎮淮海，談笑却妖氛。採爾幕中畫，戡難光殊勳。我無燕霜感，玉石俱燒焚。但灑一行淚，臨岐竟何云。
尋陽送弟昌峒鄱陽司馬作 李白
桑落洲渚連，滄江無雲煙。潯陽非剡水，忽見子猷船。飄然欲相近，來遲杳若仙。人乘海上月，帆落湖中天。一覩無二諾，朝懽更勝昨。爾則吾惠連，吾非爾康樂。朱紱白銀章，上官佐鄱陽。松門拂中道，石鏡迴清光。搖扇及于越，水亭風氣涼。與爾期此亭，期在秋月滿。時過或未來，兩鄉心已斷。吳山對楚岸，彭蠡當中州。相思定如此，有窮盡年愁。
餞校書叔雲 李白
少年費白日，歌笑矜朱顏。不知忽已老，喜見春風還。惜別且爲歡，裴回桃李間。看花飲美酒，聽鳥臨晴山。向晚竹林寂，無人空閉關。
同吳王送杜秀芝赴舉入京 李白
秀才何翩翩，王許回也賢。暫別廬江守，將遊京兆天。秋山宜落日，秀水出寒烟。欲折一枝桂，還來雁沼前。
洞庭醉後送絳州呂使君果流澧州 李白
昔別若夢中，天涯忽相逢。洞庭破秋月，縱酒開愁容。贈劍刻玉字，延平兩蛟龍。送君不盡意，書及雁迴峯。
與諸公送陳郎將歸衡陽 李白
衡山蒼蒼入紫冥，下看南極老人星。迴飆吹散五峰雪，往往飛花落洞庭。氣清嶽秀有如此，郎將一家拖金紫。門前食客亂浮雲，世人皆比孟嘗君。江上送行無白璧，臨歧惆悵若爲分。
送趙判官赴黔府中丞叔幕 李白
廓落青雲心，交結黃金盡。富貴翻相忘，令人忽自哂。蹭蹬鬢毛斑，盛時難再還。巨源咄石生，何事馬蹄間。綠蘿長不厭，却欲還東山。君爲魯曾子，拜揖高堂裏。叔繼趙平原，偏承明主恩。風霜推獨坐，旌節鎮雄藩。虎士秉金鉞，蛾眉開玉樽。才高幕下去，義重林中言。水宿五溪月，霜啼三峽猨。東風春草綠，江上候歸軒。
送梁四歸東平 李白
玉壺挈美酒，送別強爲歡。大火南星月，長郊北路難。殷王期負鼎，汶水起垂竿。莫學東山臥，參差老謝安。
江夏送友人 李白
雪點翠雲裘，送君黃鶴樓。黃鶴振玉羽，西飛帝王州。鳳無瑯玕實，何以贈遠遊。裴回相顧影，淚下漢江流。
送郄昂謫巴中 李白
瑤草寒不死，移植滄江濱。東風灑雨露，會入天地春。予若洞庭葉，隨波送逐臣。思歸未可得，書此謝情人。
江夏送張丞 李白
欲別心不忍，臨行情更親。酒傾無限月，客醉幾重春。藉草依流水，攀花贈遠人。送君從此去，迴首泣迷津。
賦得白鷺鷥送宋少府入三峽 李白
白鷺拳一足，月明秋水寒。人驚遠飛去，直向使君灘。
送二季之江東 李白
初發强中作，題詩與惠連。多慚一日長，不及二龍賢。西塞當中路，南風欲進船。雲峰出遠海，帆影挂清川。禹穴藏書地，匡山種杏田。此行俱有適，遲爾早歸旋。
江西送友人之羅浮 李白
桂水分五嶺，衡山朝九疑。鄉關渺安西，流浪將何之。素色愁明湖，秋渚晦寒姿。疇昔紫芳意，已過黃髮期。君王縱疎散，雲壑借巢夷。爾去之羅浮，我還憩峨眉。中闊道萬里，霞月遙相思。如尋楚狂子，瓊樹有芳枝。
宣州謝朓樓餞別校書叔雲 李白
棄我去者昨日之日不可留，亂我心者今日之日多煩憂。長風萬里送秋雁，對此可以酣高樓。蓬萊文章建安骨，中間小謝又清發。俱懷逸興壯思飛，欲上青天覽日月。抽刀斷水水更流，舉杯銷愁愁更愁。人生在世不稱意，明朝散髮弄扁舟。
宣城送劉副使入秦 李白
君即劉越石，雄豪冠當時。淒清橫吹曲，慷慨扶風詞。虎嘯俟騰躍，雞鳴遭亂離。千金市駿馬，萬里逐王師。結交樓煩將，侍從羽林兒。統兵捍吳越，豺虎不敢窺。大勳竟莫敘，已過秋風吹。秉鉞有季公，凜然負英姿。寄深且戎幕，望重必台司。感激一然諾，縱橫兩無疑。伏奏歸北闕，鳴騶忽西馳。列將咸出祖，英僚惜分離。斗酒滿四筵，歌嘯宛溪湄。君攜東山妓，我詠北門詩。貴賤交不易，恐傷中園葵。昔贈紫騮駒，今傾白玉巵。同歡萬斛酒，未足解相思。此別又千里，秦吳渺天涯。月明關山苦，水劇隴頭悲。借問幾時還，春風入黃池。無令長相憶，折斷綠楊枝。
涇川送族弟錞 李白
涇川三百里，若耶羞見之。錦石照碧山，兩邊白鷺鷥。佳境千萬曲，客行無歇時。上有琴高水，下有陵陽祠。仙人不見我，明月空相知。問我何事來，盧敖結幽期。蓬山振雄筆，繡服揮清詞。江湖發秀色，草木含榮滋。置酒送惠連，吾家稱白眉。愧無海嶠作，敢闕河梁詩。見爾復幾朝，俄然告將離。中流漾彩鷁，列岸叢金羈。歎息蒼梧鳳，分棲瓊樹枝。清晨各飛去，飄落天南垂。望極落日盡，秋深暝猨悲。寄情與流水，但有長相思。
送崔氏昆季之金陵 李白
放歌倚東樓，行子期曉發。秋風渡江來，吹落山上月。主人出美酒，滅燭延清光。二崔向金陵，安得不盡觴。水客弄歸櫂，雲帆卷輕霜。扁舟敬亭下，五兩先飄揚。峽石入水花，碧流日更長。思君無歲月，西笑阻河梁。
登黃山凌歊臺送族弟溧陽尉濟充泛舟赴華陰 李白
鸞乃鳳之族，翱翔紫雲霓。文章輝五色，雙在瓊樹棲。一朝各飛去，鳳與鸞俱啼。炎赫五月中，朱曦爍河堤。爾從泛舟役，使我心魂悽。秦地無碧草，南雲喧鼓鼙。君王減玉膳，早起思鳴雞。漕引救關輔，疲人免塗泥。宰相作霖雨，農夫得耕犂。靜者伏草間，羣才滿金閨。空手無壯士，窮居使人低。送君登黃山，長嘯倚天梯。小舟若鳧鴈，大舟若鯨鯢。開帆散長風，舒卷與雲齊。日入牛渚晦，蒼然夕煙迷。相思定何許，杳在洛陽西。
送儲邕之武昌 李白
黃鶴西樓月，長江萬里情。春風三十度，空憶武昌城。送爾難爲別，銜杯惜未傾。湖連張樂地，山逐泛舟行。諾爲楚人重，詩傳謝朓清。滄浪吾有曲，寄入櫂歌聲。
詶談少府 李白
一尉居倏忽，梅生有僊骨。三事或可羞，匈奴哂千秋。壯士屈黃綬，浪跡寄滄洲。昨觀荆峴作，如從雲漢遊。老夫當暮矣，蹀足懼驊騮。
詶宇文少府見贈桃竹書筒 李白
桃竹書筒綺繡文，良工巧妙稱絕羣。靈心圓映三江月，彩質疊成五色雲。中藏寶訣峨眉去，千里提攜長憶君。
五月東魯行荅汶上君 李白
五月梅始黃，蠶凋桑柘空。魯人重織作，機杼鳴簾櫳。顧余不及仕，學劍來山東。舉鞭訪前途，獲笑汶上翁。下愚忽壯士，未足論窮通。我以一箭書，能取聊城功。終然不受賞，羞與時人同。西歸去直道，落日昏陰虹。此去爾勿言，甘心爲轉蓬。
早秋單父南樓詶竇公衡 李白
白露見日滅，紅顏隨霜凋。別君若俯仰，春芳辭秋條。泰山嵯峨夏雲在，疑是白波漲東海。散爲飛雨川上來，遙帷却卷清浮埃。知君獨坐青軒下，此時結念同所懷。我閉南樓看道書，幽簾清寂在仙居。曾無好事來相訪，賴爾高文一起予。
山中問荅 李白
問余何意栖碧山，笑而不荅心自閑。桃花流水窅然去，別有天地非人間。
荅友人贈烏紗帽 李白
領得烏紗帽，全勝白接䍦。山人不照鏡，稚子道相宜。
詶張司馬贈墨 李白
上黨碧松煙，夷陵丹砂末。蘭麝凝珍墨，精光乃堪掇。黃頭奴子雙鴉鬟，錦囊養之懷袖間。今日贈予蘭亭去，興來灑筆會稽山。
荅湖州迦葉司馬問白是何人 李白
青蓮居士謫仙人，酒肆藏名三十春。湖州司馬何須問，金粟如來是後身。
荅長安崔少府叔封遊終南翠微寺太宗皇帝金沙泉見寄 李白
河伯見海若，傲然誇秋水。小物昧遠圖，寧知通方士。多君紫霄意，獨往蒼山裏。地古寒雲深，巖高長風起。初登翠微嶺，復憩金沙泉。踐苔朝霜滑，弄波夕月圓。飲彼石下流，結蘿宿溪煙。鼎湖夢淥水，龍駕空茫然。早行子午關，却登山路遠。拂琴聽霜猨，滅燭乃星飯。人煙無明異，鳥道絕往返。攀厓倒青天，下視白日晚。既過石門隱，還唱石潭歌。涉雪搴紫芳，濯纓想清波。此人不可見，此地君自過。爲余謝風泉，其如幽意何。
詶崔五郎中 李白
朔雲橫高天，萬里起秋色。壯士心飛揚，落日空歎息。長嘯出原野，凜然寒風生。幸遭聖明時，功業猶未成。奈何懷良圖，鬱悒獨愁坐。杖策尋英豪，立談乃知我。崔公生民秀，緬邈青雲姿。制作參造化，託諷含神祇。海嶽尚可傾，吐諾終不移。是時霜飆寒，逸興臨華池。起舞拂長劍，四座皆揚眉。因得窮懽情，贈我以新詩。又結汗漫期，九垓遠相待。舉身憩蓬壺，濯足弄滄海。從此凌倒景，一去無時還。朝遊明光宮，暮入閶闔關。但得長把袂，何必嵩丘山。
以詩代書荅元丹丘 李白
青鳥海上來，今朝發何處。口銜雲錦字，與我忽飛去。鳥去凌紫煙，書留綺窗前。開緘方一笑，乃是故人傳。故人深相勗，憶我勞心曲。離居在咸陽，三見秦草綠。置書雙袂間，引領不暫閑。長望杳難見，浮雲橫遠山。
金門荅蘇秀才 李白
君還石門日，朱火始改木。春草如有情，山中尚含綠。折芳愧遙憶，永路當自勗。遠見故人心，平生以此足。巨海納百川，麟閣多才賢。獻書入金闕，酌醴奉瓊筵。屢忝白雲唱，恭聞黃竹篇。恩光照拙薄，雲漢希騰遷。銘鼎倘云逐，扁丹方渺然。我留在金門，君去臥丹壑。未果三山期，遙欣一丘樂。玄珠寄象罔，赤水非寥廓。願狎東海鷗，共營西山藥。棲巖君寂滅，處世余龍蠖。良辰不同賞，永日應閑居。鳥吟簷間樹，花落窗下書。緣溪見綠篠，隔岫窺紅蕖。採薇行笑歌，眷我情何已。月出石鏡間，松鳴風琴裏。得心自虛妙，外物空頹靡。身世如兩忘，從君老煙水。
詶坊州王司馬與閻正字對雪見贈 李白
遊子東南來，自宛適京國。飄然無心雲，倏忽復西北。訪戴昔未偶，尋嵇此相得。愁顏發新懽，終宴敘前識。閻公漢庭舊，沈鬱富才力。價重銅龍樓，聲高重門側。寧期此相遇，華館陪遊息。積雪明遠峰，寒城鎖春色。主人蒼生望，假我青雲翼。風水如見資，投竿佐皇極。
詶中都小吏攜斗酒雙魚於逆旅見贈 李白
魯酒若琥珀，汶魚紫錦鱗。山東豪吏有俊氣，手攜此物贈遠人。意氣相傾兩相顧，斗酒雙魚表情素。雙鰓呀呷鰭鬣張，蹳刺銀盤欲飛去。呼兒拂几霜刃揮，紅肌花落白雪霏。爲君下筯一餐飽，醉著金鞍上馬歸。
詶張卿夜宿南陵見贈 李白
月出魯城東，明如天上雪。魯女驚莎雞，鳴機應秋節。當君相思夜，火落金風高。河漢挂戶牖，欲濟無輕舠。我昔辭林丘，雲龍忽相見。客星動太微，朝去洛陽殿。爾來得茂彥，七葉仕漢餘。身爲下邳客，家有圯橋書。傅說未夢時，終當起巖野。萬古騎辰星，光輝照天下。與君各未遇，長策委蒿萊。寶刀隱玉匣，鏽澀空莓苔。遂令世上愚，輕我土與灰。一朝攀龍去，鼃黽安在哉？故山定有酒，與爾傾金罍。
詶岑勳見尋就元丹丘對酒相待以詩見招 李白
黃鶴東南來，寄書寫心曲。倚松開其緘，憶我腸斷續。不以千里遙，命駕來相招。中逢元丹丘，登嶺宴碧霄。對酒忽思我，長嘯臨清飆。蹇予未相知，茫茫綠雲垂。俄然素書及，解此長渴飢。策馬望山月，途窮造階墀。喜茲一會面，若覩瓊樹枝。憶君我遠來，我懽方速至。開顏酌美酒，樂極忽成醉。我情既不淺，君意方亦深。相知兩相得，一顧輕千金。且向山客笑，與君論素心。
荅從弟幼成過西園見贈 李白
一身自瀟灑，萬物何囂諠。拙薄謝明時，棲閑歸故園。二季過舊壑，四鄰馳華軒。衣劍照松宇，賓徒光石門。山童薦珍果，野老開芳樽。上陳樵漁事，下敘農圃言。昨來荷花滿，今見蘭苕繁。一笑復一歌，不知夕景昏。醉罷同所樂，此情難具論。
詶王補闕惠翼莊廟宋丞泚贈別 李白
學道三千春，自言羲和人。軒蓋宛若夢，雲松長相親。偶將二公合，復與三山鄰。喜結海上契，自爲天外賓。鸞翮我先鎩，龍性君莫馴。朴散不尚古，時訛皆失真。勿踏荒溪坡，朅來浩然津。薜帶何辭楚，桃源堪避秦。世迫且離別，心在期隱淪。酬贈非炯誡，永言銘佩紳。
詶裴侍御對雨感時見贈 李白
雨色秋來寒，風嚴清江爽。孤高繡衣人，瀟灑青霞賞。平生多感激，忠義非外獎。禍連積怨生，事及徂川往。楚邦有壯士，鄢郢翻掃蕩。申包哭秦庭，泣血將安仰。鞭屍辱已及，堂上羅宿莽。頗似今之人，蟊賊陷忠讜。渺然一水隔，何由稅歸鞅。日夕聽猨怨，懷賢盈夢想。
詶崔侍御 李白
嚴陵不從萬乘遊，歸臥空山釣碧流。自是客星辭帝座，元非太白醉揚州。
翫月金陵城西孫楚酒樓達曙歌吹日晚乘醉著紫綺裘烏紗巾與酒客數人櫂歌秦淮往石頭訪崔四侍御 李白
昨翫西城月，青天垂玉鉤。朝沽金陵酒，歌吹孫楚樓。忽憶繡衣人，乘船往石頭。草裹烏紗巾，倒被紫綺裘。兩岸拍手笑，疑是王子猷。酒客十數公，崩騰醉中流。謔浪櫂海客，喧呼傲陽侯。半道逢吳姬，卷簾出揶揄。我憶君到此，不知狂與羞。一月一見君，三杯便回橈。舍舟共連袂，行上南渡橋。興發歌綠水，秦客爲之搖。雞鳴復相招，清宴逸雲霄。贈我數百字，字字凌風飆。繫之衣裘上，相憶每長謠。
江上答崔宣城 李白
太華三芙蓉，明星玉女峰。尋仙下西嶽，陶令忽相逢。問我將何事，湍波歷幾重。貂裘非季子，鶴氅似王恭。謬忝燕臺召，而陪郭隗蹤。水流知入海，雲去或從龍。樹繞蘆洲月，山鳴鵲鎮鐘。還期如可訪，台嶺蔭長松。
答族姪僧中孚贈玉泉仙人掌茶 李白
常聞玉泉山，山洞多乳窟。仙鼠如白鴉，倒懸清溪月。茗生此中石，玉泉流不歇。根柯灑芳津，採服潤肌骨。叢老卷綠葉，枝枝相接連。曝成仙人掌，似拍洪崖肩。舉世未見之，其名定誰傳。宗英乃禪伯，投贈有佳篇。清鏡燭無鹽，顧慚西子妍。朝坐有餘興，長吟播諸天。
詶裴侍御留岫師彈琴見寄 李白
君同鮑明遠，邀彼休上人。鼓琴亂白雪，秋變江上春。瑤草綠未衰，攀翻寄情親。相思兩不見，流淚空盈巾。
張相公出鎮荆州尋除太子詹事余時流夜郎行至江夏與張公去千里公因太府丞王昔使車寄羅衣二事及五月五日贈余詩余答以此詩 李白
張衡殊不樂，應有四愁詩。慙君錦繡段，贈我慰相思。鴻鵠復矯翼，鳳凰憶故池。榮樂一如此，商山老紫芝。
醉後荅丁十八以詩譏余搥碎黃鶴樓 李白
黃鶴高樓已槌碎，黃鶴仙人無所依。黃鶴上天訴玉帝，卻放黃鶴江南歸。神明太守再雕飾，新圖粉壁還芳菲。一州笑我爲狂客，少年往往來相譏。君平簾下誰家子，云是遼東丁令威。作詩調我驚逸興，白雲遶筆窗前飛。待取明朝酒醒罷，與君爛漫尋春暉。
荅裴侍御先行至石頭驛以書見招期月滿泛洞庭 李白
君至石頭驛，寄書黃鶴樓。開緘識遠意，速此南行舟。風水無定準，湍波或滯留。憶昨新月生，西簷若瓊鉤。今來何所似，破鏡懸清秋。恨不三五明，平湖泛澄流。此歡竟莫遂，狂殺王子猷。巴陵定遙遠，持贈解人憂。
荅高山人兼呈權顧二侯 李白
虹霓掩天光，哲后起康濟。應運生夔龍，開元掃氛翳。太微廓金鏡，端拱清遐裔。輕塵集嵩嶽，虛點盛明意。謬揮紫泥詔，獻納青雲際。讒惑英主心，恩疎佞臣計。仿徨庭闕下，歎息光陰逝。未作仲宣詩，先流賈生涕。挂帆秋江上，不爲雲羅制。山海向東傾，百川無盡勢。我於鴟夷子，相去千餘歲。運闊英達稀，同風遙執袂。登艫望遠水，忽見滄浪枻。高士何處來，虛舟渺安繫。衣貌本淳古，文章多佳麗。延引故鄉人，風義未淪替。顧侯達語默，權子識通蔽。曾是無心雲，俱爲此留滯。雙萍易飄轉，獨鶴思凌厲。明晨去瀟湘，共謁蒼梧帝。
荅杜秀才五松見贈 李白
昔獻長楊賦，天開雲雨歡。當時待詔承明裏，皆道揚雄才可觀。勅賜飛龍二天馬，黃金絡頭白玉鞍。浮雲蔽日去不返，總爲秋風摧紫蘭。角巾東出商山道，採秀行歌詠芝草。路逢園綺笑向人，兩君解來一何好。聞道金陵龍虎盤，還同謝朓望長安。千峰夾水向秋浦，五松名山當夏寒。銅井炎爐歊九天，赫如鑄鼎荆山前。陶公瞿鑠呵赤電，回祿睢盱揚紫煙。此中豈是久留處，便欲燒丹從列仙。愛聽松風且高臥，颼颼吹盡炎氛過。登崖獨立望九州，陽春欲奏誰相和。聞君往年遊錦城，章仇尚書倒屣迎。飛箋洛繹奏明主，天書降問迴恩榮。骯髒不能就珪組，至今空揚高蹈名。夫子工文絕世奇，五松新作天下推。吾非謝尚邀彥伯，異代風流各一時。一時相逢樂在今，袖拂白雲開素琴，彈爲三峽流泉音。從茲一別武陵去，去後桃花春水深。
至陵陽山登天柱石詶韓侍御見招隱黃山 李白
韓衆騎白鹿，西往華山中。玉女千餘人，相隨在雲空。見我傳祕訣，精誠與天通。何意到陵陽，遊目送飛鴻。天子昔避狄，與君亦乘驄。擁兵五陵下，長策遏胡戎。時泰解繡衣，脫身若飛蓬。鸞鳳翻羽翼，啄粟坐樊籠。海鶴一笑之，思歸向遼東。黃山過石柱，巘崿上攢叢。因巢翠玉樹，忽見浮丘公。又引王子喬，吹笙舞松風。朗詠紫霞篇，請開蘂珠宮。步綱繞碧落，倚樹招青童。何日可攜手，遺形入無窮。
詶崔十五見招 李白
爾有鳥跡書，相招琴溪飲。手跡尺素中，如天落雲錦。讀罷向空笑，疑君在我前。長吟字不滅，懷袖且三年。
荅王十二寒夜獨酌有懷 李白
昨夜吳中雪，子猷佳興發。萬里浮雲卷碧山，青天中道流孤月。孤月滄浪河漢清，北斗錯落長庚明。懷余對酒夜霜白，玉牀金井水崢嶸。人生飄忽百年內，且須酣暢萬古情。君不能狸膏金距學鬬雞，坐令鼻息吹虹霓。君不能學哥舒橫行青海夜帶刀，西屠石堡取紫袍。吟詩作賦北牕裏，萬言不直一杯水。世人聞此皆掉頭，有如東風射馬耳。魚目亦笑我，請與明月同。驊騮拳跼不能食，蹇驢得志鳴春風。折楊皇華合流俗，晉君聽琴枉清角。巴人誰肯和陽春，楚地由來賤奇璞。黃金散盡交不成，白首爲儒身被輕。一談一笑失顏色，蒼蠅貝錦喧謗聲。曾參豈是殺人者，讒言三及慈母驚。與君論心握君手，榮辱於余亦何有。孔聖猶聞傷鳳麟，董龍更是何雞狗。一生傲岸苦不諧，恩疎媒勞志多乖。嚴陵高揖漢天子，何必長劍拄頤事玉階。達亦不足貴，窮亦不足悲。韓信羞將絳灌比，禰衡恥逐屠沽兒。君不見李北海，英風豪氣今何在？君不見裴尚書，土墳三尺蒿棘居。少年早欲五湖去，見此彌將鐘鼎疎。
遊南陽白水登石激作 李白
朝涉白水源，暫與人俗疎。島嶼佳境色，江天涵清虛。目送去海雲，心閑遊川魚。長歌盡落日，乘月歸田廬。
尋魯城北范居士失道落蒼耳中見范置酒摘蒼耳作 李白
雁度秋色遠，日靜無雲時。客心不自得，浩漫將何之。忽憶范野人，閑園養幽姿。茫然起逸興，但恐行來遲。城壕失往路，馬首迷荒陂。不惜翠雲裘，遂爲蒼耳欺。入門且一笑，把臂君爲誰。酒客愛秋蔬，山盤薦霜梨。他筵不下筯，此席忘朝飢。酸棗垂北郭，寒瓜蔓東籬。還傾四五酌，自詠猛虎詞。近作十日歡，遠爲千載期。風流自簸蕩，謔浪偏相宜。酣來上馬去，却笑高陽池。
東魯門泛舟二首 一 李白
日落沙明天倒開，波搖石動水縈迴。輕舟泛月尋溪轉，疑是山隱雪後來。
東魯門泛舟二首 二 李白
水作青龍盤石堤，桃花夾岸魯門西。若教月下乘舟去，何啻風流到剡溪。
秋獵孟諸夜歸置酒單父東樓觀妓 李白
傾暉速短炬，走海無停川。冀餐圓丘草，欲以還頹年。此事不可得，微生若浮煙。駿發跨名駒，雕弓控鳴弦。鷹豪魯草白，狐兔多肥鮮。邀遮相馳逐，遂出城東田。一掃四野空，喧呼鞍馬前。歸來獻所獲，炮炙宜霜天。出舞兩美人，飄颻若雲仙。留歡不知疲，清曉方來旋。
遊泰山六首 一 李白
四月上泰山，石屏御道開。六龍過萬壑，澗谷隨縈迴。馬跡遶碧峯，于今滿青苔。飛流灑絕巘，水急松聲哀。北眺崿嶂奇，傾崖向東摧。洞門閉石扇，地底興雲雷。登高望蓬瀛，想象金銀臺。天門一長嘯，萬里清風來。玉女四五人，飄颻下九垓。含笑引素手，遺我流霞杯。稽首再拜之，自愧非仙才。曠然小宇宙，棄世何悠哉。
遊泰山六首 二 李白
清曉騎白鹿，直上天門山。山際逢羽人，方瞳好容顏。捫蘿欲就語，却掩青雲關。遺我鳥跡書，飄然落巖間。其字乃上古，讀之了不閑。感此三歎息，從師方未還。
遊泰山六首 三 李白
平明登日觀，舉手開雲關。精神四飛揚，如出天地間。黃河從西來，窈窕入遠山。憑崖攬八極，目盡長空閑。偶然值青童，綠髮雙雲鬟。笑我晚學仙，蹉跎凋朱顏。躊躇忽不見，浩蕩難追攀。
遊泰山六首 四 李白
清齋三千日，裂素寫道經。吟誦有所得，衆神衛我形。雲行信長風，颯若羽翼生。攀崖上日觀，伏檻窺東溟。海色動遠山，天雞已先鳴。銀臺出倒景，白浪翻長鯨。安得不死藥，高飛向蓬瀛。
遊泰山六首 五 李白
日觀東北傾，兩崖夾雙石。海水落眼前，天光遙空碧。千峯爭攢聚，萬壑絕凌歷。緬彼鶴上仙，去無雲中跡。長松入雲漢，遠望不盈尺。山花異人間，五月雪中白。終當遇安期，於此鍊玉液。
遊泰山六首 六 李白
朝飲王母池，暝投天門關。獨抱綠綺琴，夜行青山間。山明月露白，夜靜松風歇。仙人遊碧峯，處處笙歌發。寂靜娛清暉，玉真連翠微。想象鸞鳳舞，飄颻龍虎衣。捫天摘匏瓜，恍惚不憶歸。舉手弄清淺，誤攀織女機。明晨坐相失，但見五雲飛。
攜妓登梁王棲霞山孟氏桃園中 李白
碧草已滿地，柳與梅爭春。謝公自有東山妓，金屏笑坐如花人。今日非昨日，明日還復來。白髮對綠酒，強歌心已摧。君不見梁王池上月，昔照梁王樽酒中。梁王已去明月在，黃鸝愁醉啼春風。分明感激眼前事，莫惜醉臥桃園東。
與從姪杭州刺史良遊天竺寺 李白
挂席凌蓬丘，觀濤憩樟樓。三山動逸興，五馬同遨遊。天竺森在眼，松風颯驚秋。覽雲測變化，弄水窮清幽。疊嶂隔遙海，當軒寫歸流。詩成傲雲月，佳趣滿吳洲。
同友人舟行遊台越作 李白
楚臣傷江楓，謝客拾海月。懷沙去瀟湘，挂席泛溟渤。蹇予訪前跡，獨往造窮髮。古人不可攀，去若浮雲沒。願言弄倒景，從此鍊真骨。華頂窺絕溟，蓬壺望超忽。不知青春度，但怪綠芳歇。空持釣鼇心，從此謝魏闕。
下終南山過斛斯山人宿置酒 李白
暮從碧山下，山月隨人歸。却顧所來徑，蒼蒼橫翠微。相攜及田家，童稚開荆扉。綠竹入幽徑，青蘿拂行衣。歡言得所憩，美酒聊共揮。長歌吟松風，曲盡河星稀。我醉君復樂，陶然共忘機。
朝下過盧郎中敘舊遊 李白
君登金華省，我入銀臺門。幸遇聖明主，俱承雲雨恩。復此休浣時，閑爲疇昔言。却話山海事，宛然林壑存。明湖思曉月，疊嶂憶清猿。何由返初服，田野醉芳樽。
侍從遊宿溫泉宮作 李白
羽林十二將，羅列應星文。霜仗懸秋月，霓旌卷夜雲。嚴更千戶肅，清樂九天聞。日出瞻佳氣，蔥蔥繞聖君。
邯鄲南亭觀妓 李白
歌鼓燕趙兒，魏姝弄鳴絲。粉色豔日彩，舞袖拂花枝。把酒顧美人，請歌邯鄲詞。清箏何繚繞，度曲綠雲垂。平原君安在，科斗生古池。座客三千人，于今知有誰。我輩不作樂，但爲後代悲。
春日遊羅敷潭 李白
行歌入谷口，路盡無人躋。攀崖度絕壑，弄水尋迴溪。雲從石上起，客到花間迷。淹留未盡興，日落羣峯西。
春陪商州裴使君遊石娥溪 李白
裴公有僊標，拔俗數千丈。澹蕩滄洲雲，飄颻紫霞想。剖竹商洛間，政成心已閑。蕭條出世表，冥寂閉玄關。我來屬芳節，解榻時相悅。褰帷對雲峯，揚袂指松雪。蹔出東城邊，遂遊西巖前。橫天聳翠壁，噴壑鳴紅泉。尋幽殊未歇，愛此春光發。溪傍饒名花，石上有好月。命駕歸去來，露華生翠苔。淹留惜將晚，復聽清猨哀。清猨斷人腸，遊子思故鄉。明發首東路，此懽焉可忘。
陪從祖濟南太守泛鵲山湖三首 一 李白
初謂鵲山近，寧知湖水遙。此行殊訪戴，自可緩歸橈。
陪從祖濟南太守泛鵲山湖三首 二 李白
湖闊數千里，湖光搖碧山。湖西正有月，獨送李膺還。
陪從祖濟南太守泛鵲山湖三首 三 李白
水入北湖去，舟從南浦回。遙看鵲山轉，却似送人來。
春日陪楊江寧及諸官宴北湖感古作 李白
昔聞顏光祿，攀龍宴京湖。樓船入天鏡，帳殿開雲衢。君王歌大風，如樂豐沛都。延年獻佳作，邈與詩人俱。我來不及此，獨立鍾山孤。楊宰穆清風，芳聲騰海隅。英僚滿四座，粲若瓊林敷。鷁首弄倒景，蛾眉綴明珠。新弦採梨園，古舞嬌吳歈。曲度繞雲漢，聽者皆歡娛。雞棲何嘈嘈，沿月沸笙竽。古之帝宮苑，今乃人樵蘇。感此勸一觴，願君覆瓢壺。榮盛當作樂，無令後賢吁。
宴鄭參卿山池 李白
爾恐碧草晚，我畏朱顏移。愁看楊花飛，置酒正相宜。歌聲送落日，舞影迴清池。今夕不盡杯，留歡更邀誰。
遊謝氏山亭 李白
淪老臥江海，再歡天地清。病閑久寂寞，歲物徒芬榮。借君西池遊，聊以散我情。掃雪松下去，捫蘿石道行。謝公池塘上，春草颯已生。花枝拂人來，山鳥向我鳴。田家有美酒，落日與之傾。醉罷弄歸月，遙欣稚子迎。
把酒問月 李白
青天有月來幾時，我今停杯一問之。人攀明月不可得，月行却與人相隨。皎如飛鏡臨丹闕，綠烟滅盡清輝發。但見宵從海上來，寧知曉向雲間沒。白兔擣藥秋復春，嫦娥孤棲與誰鄰。今人不見古時月，今月曾經照古人。古人今人若流水，共看明月皆如此。唯願當歌對酒時，月光長照金樽裏。
同族姪評事黯遊昌禪師山池二首 一 李白
遠公愛康樂，爲我開禪關。蕭然松石下，何異清涼山。花將色不染，水與心俱閑。一坐度小劫，觀空天地間。
同族姪評事黯遊昌禪師山池二首 二 李白
客來花雨際，秋水落金池。片石寒青錦，疎楊挂綠絲。高僧拂玉柄，童子獻霜梨。惜去愛佳景，煙蘿欲暝時。
金陵鳳凰臺置酒 李白
置酒延落景，金陵鳳凰臺。長波寫萬古，心與雲俱開。借問往昔時，鳳凰爲誰來。鳳凰去已久，正當今日迴。明君越羲軒，天老坐三台。豪士無所用，彈弦醉金罍。東風吹山花，安可不盡杯。六帝沒幽草，深宮冥綠苔。置酒勿復道，歌鐘但相催。
秋浦清溪雪夜對酒客有唱山鷓鴣者 李白
披君貂襜褕，對君白玉壺。雪花酒上滅，頓覺夜寒無。客有桂陽至，能吟山鷓鴣。清風動窗竹，越鳥起相呼。持此足爲樂，何煩笙與竽。
與周剛清溪玉鏡潭宴別 李白
康樂上官去，永嘉遊石門。江亭有孤嶼，千載跡猶存。我來游秋浦，三入桃陂源。千峯照積雪，萬壑盡啼猨。興與謝公合，文因周子論。掃厓去落葉，席月開清樽。溪當大樓南，溪水正南奔。迴作玉鏡潭，澄明洗心魂。此中得佳境，可以絕囂喧。清夜方歸來，酣歌出平原。別後經此地，爲余謝蘭蓀。
遊秋浦白笴陂二首 一 李白
何處夜行好，月明白笴陂。山光搖積雪，猨影挂寒枝。但恐佳景晚，小令歸櫂移。人來有清興，及此有相思。
遊秋浦白笴陂二首 二 李白
白笴夜長嘯，爽然溪谷寒。魚龍動陂水，處處生波瀾。天借一明月，飛來碧雲端。故鄉不可見，腸斷正西看。
宴陶家亭子 李白
曲巷幽人宅，高門大士家。池開照膽鏡，林吐破顏花。綠水藏春日，青軒祕晚霞。若聞弦管妙，金谷不能誇。
在水軍宴韋司馬樓船觀妓 李白
搖曳帆在空，清流順歸風。詩因鼓吹發，酒爲劒歌雄。對舞青樓妓，雙鬟白玉童。行雲且莫去，留醉楚王宮。
流夜郎至江夏陪長史叔及薛明府宴興德寺南閣 李白
紺殿橫江上，青山落鏡中。岸迴沙不盡，日暎水成空。天樂流香閣，蓮舟颺晚風。恭陪竹林宴，留醉與陶公。
泛沔州城南郎官湖 李白
張公多逸興，共泛沔城隅。當時秋月好，不減武昌都。四座醉清光，爲歡古來無。郎官愛此水，因號郎官湖。風流若未減，名與此山俱。
陪侍郎叔遊洞庭醉後三首 一 李白
今日竹林宴，我家賢侍郎。三杯容小阮，醉後發清狂。
陪侍郎叔遊洞庭醉後三首 二 李白
船上齊橈樂，湖心泛月歸。白鷗閑不去，爭拂酒筵飛。
陪侍郎叔遊洞庭醉後三首 三 李白
剗却君山好，平鋪湘水流。巴陵無限酒，醉殺洞庭秋。
夜泛洞庭尋裴侍御清酌 李白
日晚湘水綠，孤舟無端倪。明湖漲秋月，獨泛巴陵西。過憩裴逸人，巖居陵丹梯。抱琴出深竹，爲我彈鵾雞。曲盡酒亦傾，北窗醉如泥。人生且行樂，何必組與珪。
陪族叔刑部侍郎曄及中書賈舍人至遊洞庭五首 一 李白
洞庭西望楚江分，水盡南天不見雲。日落長沙秋色遠，不知何處弔湘君。
陪族叔刑部侍郎曄及中書賈舍人至遊洞庭五首 二 李白
南湖秋水夜無烟，耐可乘流直上天。且就洞庭賒月色，將船買酒白雲邊。
陪族叔刑部侍郎曄及中書賈舍人至遊洞庭五首 三 李白
洛陽才子謫湘川，元禮同舟月下仙。記得長安還欲笑，不知何處是西天。
陪族叔刑部侍郎曄及中書賈舍人至遊洞庭五首 四 李白
洞庭湖西秋月輝，瀟湘江北早鴻飛。醉客滿船歌白苧，不知霜露入秋衣。
陪族叔刑部侍郎曄及中書賈舍人至遊洞庭五首 五 李白
帝子瀟湘去不還，空餘秋草洞庭間。淡掃明湖開玉鏡，丹青畫出是君山。
楚江黃龍磯南宴楊執戟治樓 李白
五月入五洲，碧山對青樓。故人楊執戟，春賞楚江流。一見醉漂月，三杯歌櫂謳。桂枝攀不盡，他日更相求。
銅官山醉後絕句 李白
我愛銅官樂，千年未擬還。要須迴舞袖，拂盡五松山。
與南陵常贊府遊五松山 李白
安石泛溟渤，獨嘯長風還。逸韻動海上，高情出人間。靈異可並跡，澹然與世閑。我來五松下，置酒窮躋攀。徵古絕遺老，因名五松山。五松何清幽，勝境美沃州。蕭颯鳴洞壑，終年風雨秋。響入百泉去，聽如三峽流。剪竹掃天花，且從傲吏遊。龍堂若可憩，吾欲歸精修。
宣城青溪 李白
青溪勝桐廬，水木有佳色。山貌日高古，石容天傾側。綵鳥昔未名，白猨初相識。不見同懷人，對之空歎息。
與謝良輔遊涇川陵巖寺 李白
乘君素舸泛涇西，宛似雲門對若溪。且從康樂尋山水，何必東遊入會稽。
遊水西簡鄭明府 李白
天宮水西寺，雲錦照東郭。清湍鳴迴溪，綠水遶飛閣。涼風日瀟灑，幽客時憩泊。五月思貂裘，謂言秋霜落。石蘿引古蔓，岸筍開新籜。吟翫空復情，相思爾佳作。鄭公詩人秀，逸韻宏寥廓。何當一來遊，愜我雪山諾。
九日登山 李白
淵明歸去來，不與世相逐。爲無杯中物，遂偶本州牧。因招白衣人，笑酌黃花菊。我來不得意，虛過重陽時。題輿何俊發，遂結城南期。築土按響山，俯臨宛水湄。胡人呌玉笛，越女彈霜絲。自作英王胄，斯樂不可窺。赤鯉湧琴高，白龜道馮夷。靈仙如彷彿，奠酹遙相知。古來登高人，今復幾人在。滄洲違宿諾，明日猶可待。連山似驚波，合沓出溟海。揚袂揮四座，酩酊安所知。齊歌送清揚，起舞亂參差。賓隨落葉散，帽逐秋風吹。別後登此臺，願言長相思。
陪族叔當塗宰遊化城寺升公清風亭 李白
化城若化出，金牓天宮開。疑是海上雲，飛空結樓臺。升公湖上秀，粲然有辯才。濟人不利己，立俗無嫌猜。了見水中月，青蓮出塵埃。閑居清風亭，左右清風來。當暑陰廣殿，太陽爲裴回。茗酌待幽客，珍盤薦彫梅。飛文何灑落，萬象爲之摧。季父擁鳴琴，德聲布雲雷。雖遊道林室，亦舉陶潛杯。清樂動諸天，長松自吟哀。留歡若可盡，劫石乃成灰。
登峨眉山 李白
蜀國多仙山，峨眉邈難匹。周流試登覽，絕怪安可息。青冥倚天開，彩錯疑畫出。泠然紫霞賞，果得錦囊術。雲間吟瓊簫，石上弄寶瑟。平生有微尚，歡笑自此畢。烟容如在顏，塵累忽相失。儻逢騎羊子，攜手凌白日。
登單父陶少府半月臺 李白
陶公有逸興，不與常人俱。築臺像半月，迴向高城隅。置酒望白雲，商飆起寒梧。秋山入遠海，桑柘羅平蕪。水色淥且明，令人思鏡湖。終當過江去，愛此暫踟躕。
天台曉望 李白
天台鄰四明，華頂高百越。門標赤城霞，樓棲滄島月。憑高登遠覽，直下見溟渤。雲垂大鵬翻，波動巨鼇沒。風潮爭洶湧，神怪何翕忽。觀奇跡無倪，好道心不歇。攀條摘朱實，服藥鍊金骨。安得生羽毛，千春臥蓬闕。
早望海霞邊 李白
四明三千里，朝起赤城霞。日出紅光散，分輝照雪厓。一餐嚥瓊液，五內發金沙。舉手何所待，青龍白虎車。
焦山望寥山 李白
石壁望松寥，宛然在碧霄。安得五綵虹，駕天作長橋。仙人如愛我，舉手來相招。
登太白峰 李白
西上太白峯，夕陽窮登攀。太白與我語，爲我開天關。願乘泠風去，直出浮雲間。舉手可近月，前行若無山。一別武功去，何時復見還。
登邯鄲洪波臺置酒觀發兵 李白
我把兩赤羽，來遊燕趙間。天狼正可射，感激無時閑。觀兵洪波臺，倚劒望玉關。請纓不繫越，且向燕然山。風引龍虎旗，歌鐘昔追攀。擊筑落高月，投壺破愁顏。遙知百戰勝，定掃鬼方還。
謁老君廟 李白
先君懷聖德，靈廟肅神心。草合人蹤斷，塵濃鳥跡深。流沙丹竈滅，關路紫煙沈。獨傷千載後，空餘松柏林。
秋日登揚州西靈塔 李白
寶塔凌蒼蒼，登攀覽四荒。頂高元氣合，標出海雲長。萬象分空界，三天接畫梁。水搖金剎影，日動火珠光。鳥拂瓊簾度，霞連繡栱張。目隨征路斷，心逐去帆揚。露浴梧楸白，霜催橘柚黃。玉毫如可見，於此照迷方。
登金陵冶城西北謝安墩 李白
晉室昔橫潰，永嘉遂南奔。沙塵何茫茫，龍虎鬬朝昏。胡馬風漢草，天驕蹙中原。哲匠感頹運，雲鵬忽飛翻。組練照楚國，旌旗連海門。西秦百萬衆，戈甲如雲屯。投鞭可填江，一埽不足論。皇運有返正，醜虜無遺魂。談笑遏橫流，蒼生望斯存。冶城訪古跡，猶有謝安墩。憑覽周地險，高標絕人喧。想像東山姿，緬懷右軍言。梧桐識嘉樹，蕙草留芳根。白鷺暎春洲，青龍見朝暾。地古雲物在，臺傾禾黍繁。我來酌清波，於此樹名園。功成拂衣去，歸入武陵源。
登瓦官閣 李白
晨登瓦官閣，極眺金陵城。鍾山對北戶，淮水入南榮。漫漫雨花落，嘈嘈天樂鳴。兩廊振法鼓，四角吟風箏。杳出霄漢上，仰攀日月行。山空霸氣滅，地古寒陰生。寥廓雲海晚，蒼茫宮觀平。門餘閶闔字，樓識鳳凰名。雷作百山動，神扶萬栱傾。靈光何足貴，長此鎮吳京。
登梅岡望金陵贈族姪高座寺僧中孚 李白
鍾山抱金陵，霸氣昔騰發。天開帝王居，海色照宮闕。羣峰如逐鹿，奔走相馳突。江水九道來，雲端遙明沒。時遷大運去，龍虎勢休歇。我來屬天清，登覽窮楚越。吾宗挺禪伯，特秀鸞鳳骨。衆星羅青天，明者獨有月。冥居順生理，草木不剪伐。烟窗引薔薇，石壁老野蕨。吳風謝安屐，白足傲履韈。幾宿一下山，蕭然忘干謁。談經演金偈，降鶴舞海雪。時聞天香來，了與世事絕。佳遊不可得，春風惜遠別。賦詩留巖屏，千載庶不滅。
登金陵鳳凰臺 李白
鳳凰臺上鳳凰遊，鳳去臺空江自流。吳宮花草埋幽徑，晉代衣冠成古丘。三山半落青天外，二水中分白鷺洲。總爲浮雲能蔽日，長安不見使人愁。
望廬山瀑布水二首 一 李白
西登香爐峰，南見瀑布水。挂流三百丈，噴壑數十里。歘如飛電來，隱若白虹起。初驚河漢落，半灑雲天裏。仰觀勢轉雄，壯哉造化功。海風吹不斷，江月照還空。空中亂潨射，左右洗青壁。飛珠散輕霞，流沫沸穹石。而我樂名山，對之心益閑。無論潄瓊液，還得洗塵顏。且諧宿所好，永願辭人間。
望廬山瀑布水二首 二 李白
日照香爐生紫煙，遙看瀑布挂前川。飛流直下三千尺，疑是銀河落九天。
江上望皖公山 李白
奇峰出奇雲，秀木含秀氣。清宴皖公山，巉絕稱人意。獨遊滄江上，終日淡無味。但愛茲嶺高，何由討靈異。默然遙相許，欲徃心莫遂。待吾還丹成，投跡歸此地。
望黃鶴樓 李白
東望黃鶴山，雄雄半空出。四面生白雲，中峰倚紅日。巖巒行穹跨，峰嶂亦冥密。頗聞列仙人，於此學飛術。一朝向蓬海，千載空石室。金竈生烟埃，玉潭祕清謐。地古遺草木，庭寒老芝朮。蹇予羨攀躋，因欲保閑逸。觀奇徧諸嶽，茲嶺不可匹。結心寄青松，永悟客情畢。
鸚鵡洲 李白
鸚鵡來過吳江水，江上洲傳鸚鵡名。鸚鵡西飛隴山去，芳洲之樹何青青。烟開蘭葉香風暖，岸夾桃花錦浪生。遷客此時徒極目，長洲孤月向誰明。
九日登巴陵置酒望洞庭水軍 李白
九日天氣清，登高無秋雲。造化闢川嶽，了然楚漢分。長風鼓橫波，合沓蹙龍文。憶昔傳遊豫，樓船壯橫汾。今茲討鯨鯢，旌斾何繽紛。白羽落酒樽，洞庭羅三軍。黃花不掇手，戰鼓遙相聞。劒舞轉頹陽，當時日停曛。酣歌激壯士，可以摧妖氛。齷齪東籬下，淵明不足羣。
秋登巴陵望洞庭 李白
清晨登巴陵，周覽無不極。明湖暎天光，徹底見秋色。秋色何蒼然，際海俱澄鮮。山青滅遠樹，水綠無寒烟。來帆出江中，去鳥向日邊。風清長沙浦，山空雲夢田。瞻光惜頹髮，閱水悲徂年。北渚既蕩漾，東流自潺湲。郢人唱白雪，越女歌採蓮。聽此更腸斷，憑厓淚如泉。
與夏十二登岳陽樓 李白
樓觀岳陽盡，川逈洞庭開。雁引愁心去，山銜好月來。雲間連下榻，天上接行杯。醉後涼風起，吹人舞袖迴。
登巴陵開元寺西閣贈衡嶽僧方外 李白
衡嶽有闡士，五峯秀真骨。見君萬里心，海水照秋月。大臣南溟去，問道皆請謁。灑以甘露言，清涼潤肌髮。明湖落天鏡，香閣凌銀闕。登眺餐惠風，新花期啓發。
與賈至舍人於龍興寺剪落梧桐枝望㴩湖 李白
剪落青梧枝，㴩湖坐可窺。雨洗秋山淨，林光澹碧滋。水閑明鏡轉，雲繞畫屏移。千古風流事，名賢共此時。
挂席江上待月有懷 李白
待月月未出，望江江自流。倏忽城西郭，青天懸玉鉤。素華雖可攬，清景不可遊。耿耿金波裏，空瞻鳷鵲樓。
金陵望漢江 李白
漢江迴萬里，派作九龍盤。橫潰豁中國，崔嵬飛迅湍。六帝淪亡後，三吳不足觀。我君混區宇，垂拱衆流安。今日任公子，滄浪罷釣竿。
秋登宣城謝朓北樓 李白
江城如畫裏，山曉望晴空。兩水夾明鏡，雙橋落彩虹。人煙寒橘柚，秋色老梧桐。誰念北樓上，臨風懷謝公。
望天門山 李白
天門中斷楚江開，碧水東流至北迴。兩岸青山相對出，孤帆一片日邊來。
登敬亭北二小山余時送客逢崔侍御並登此地 李白
送客謝亭北，逢君縱酒還。屈盤戲白馬，大笑上青山。迴鞭指長安，西日落秦關。帝鄉三千里，杳在碧雲間。
過崔八丈水亭 李白
高閣橫秀氣，清幽併在君。簷飛宛溪水，窗落敬亭雲。猨嘯風中斷，漁歌月裏聞。閑隨白鷗去，沙上自爲羣。
登廣武古戰場懷古 李白
秦鹿奔野草，逐之若飛蓬。項王氣蓋世，紫電明雙瞳。呼吸八千人，橫行起江東。赤精斬白帝，叱咤入關中。兩龍不並躍，五緯與天同。楚滅無英圖，漢興有成功。按劒清八極，歸酣歌大風。伊昔臨廣武，連兵決雌雄。分我一杯羹，太皇乃汝翁。戰爭有古跡，壁壘頹層穹。猛虎嘯洞壑，飢鷹鳴秋空。翔雲列曉陣，殺氣赫長虹。撥亂屬豪聖，俗儒安可通。沈湎呼豎子，狂言非至公。撫掌黃河曲，嗤嗤阮嗣宗。
安州應城玉女湯作 李白
神女歿幽境，湯池流大川。陰陽結炎炭，造化開靈泉。地底爍朱火，沙傍歊素煙。沸珠躍明月，皎鏡函空天。氣浮蘭芳滿，色漲桃花然。精覽萬殊入，潛行七澤連。愈疾功莫尚，變盈道乃全。濯濯氣清泚，晞髮弄潺湲。散下楚王國，分澆宋玉田。可以奉巡幸，奈何隔窮偏。獨隨朝宗水，赴海輸微涓。
之廣陵宿常二南郭幽居 李白
綠水接柴門，有如桃花源。忘憂或假草，滿院羅叢萱。[暝]色湖上來，微雨飛南軒。故人宿茅宇，夕鳥棲楊園。還惜詩酒別，深爲江海言。明朝廣陵道，獨憶此傾樽。
下途歸石門舊居 李白
吳山高，越水清，握手無言傷別情。將欲辭君挂帆去，離魂不散煙郊樹。此心鬱悵誰能論，有愧叨承國士恩。雲物共傾三月酒，歲時同餞五侯門。羨君素書嘗滿案，含丹照白霞色爛。余嘗學道窮冥筌，夢中往往遊仙山。何當脫屣謝時去，壺中別有日月天。俛仰人間易凋朽，鍾峰五雲在軒牖。惜別愁窺玉女窗，歸來笑把洪厓手。隱居寺，隱居山，陶公鍊液棲其間。靈神閉氣昔登攀，恬然但覺心緒閑。數人不知幾甲子，昨夜猶帶冰霜顏。我離雖則歲物改，如今了然失所在。別君莫道不盡歡，懸知樂客遙相待。石門流水徧桃花，我亦曾到秦人家。不知何處得雞豕，就中仍見繁桑麻。翛然遠與世事間，裝鸞駕鶴又復遠。何必長從七貴遊，勞生徒聚萬金產。挹君去，長相思，雲遊雨散從此辭。欲知悵別心易苦，向暮春風楊柳絲。
客中行 李白
蘭陵美酒鬱金香，玉椀盛來琥珀光。但使主人能醉客，不知何處是他鄉。
太原早秋 李白
歲落衆芳歇，時當大火流。霜威出塞早，雲色渡河秋。夢繞邊城月，心飛故國樓。思歸若汾水，無日不悠悠。
奔亡道中五首 一 李白
蘇武天山上，田橫海島邊。萬重關塞斷，何日是歸年。
奔亡道中五首 二 李白
亭伯去安在，李陵降未歸。愁容變海色，短服改胡衣。
奔亡道中五首 三 李白
談笑三軍却，交游七貴疎。仍留一隻箭，未射魯連書。
奔亡道中五首 四 李白
函谷如玉關，幾時可生還。洛陽爲易水，嵩嶽是燕山。俗變羗胡語，人多沙塞顏。申包惟慟哭，七日鬢毛斑。
奔亡道中五首 五 李白
淼淼望湖水，青青蘆葉齊。歸心落何處，日沒大江西。歇馬傍春草，欲行遠道迷。誰忍子規鳥，連聲向我啼。
郢門秋懷 李白
郢門一爲客，巴月三成弦。朔風正搖落，行子愁歸旋。杳杳山外日，茫茫江上天。人迷洞庭水，雁度瀟湘烟。清曠諧宿好，緇磷及此年。百齡何蕩漾，萬化相推遷。空謁蒼梧帝，徒尋溟海仙。已聞蓬海淺，豈見三桃圓。倚劒增浩歎，捫襟還自憐。終當遊五湖，濯足滄浪泉。
至鴨欄驛上白馬磯贈裴侍御 李白
側疊萬古石，橫爲白馬磯。亂流若電轉，舉櫂揚珠輝。臨驛卷緹幕，升堂接繡衣。情親不避馬，爲我解霜威。
荆門浮舟望蜀江 李白
春水月峽來，浮舟望安極。正是桃花流，依然錦江色。江色綠且明，茫茫與天平。逶迤巴山盡，搖曳楚雲行。雪照聚沙雁，花飛出谷鶯。芳洲却已轉，碧樹森森迎。流目浦烟夕，揚帆海月生。江陵識遙火，應到渚宮城。
自巴東舟行經瞿唐峽登巫山最高峰晚還題壁 李白
江行幾千里，海月十五圓。始經瞿唐峽，遂步巫山巔。巫山高不窮，巴國盡所歷。日邊攀垂蘿，霞外倚穹石。飛步凌絕頂，極目無纖烟。却顧失舟壑，仰觀臨青天。青天若可捫，銀漢去安在。望雲知蒼梧，記水辨瀛海。周遊孤光晚，歷覽幽意多。積雪照空谷，悲風鳴森柯。歸途行欲曛，佳趣尚未歇。江寒早啼猨，松暝已吐月。月色何悠悠，清猨響啾啾。辭山不忍聽，揮策還孤舟。
早發白帝城 李白
朝辭白帝彩雲間，千里江陵一日還。兩岸猨聲啼不盡，輕舟已過萬重山。
秋下荆門 李白
霜落荆門江樹空，布帆無恙挂秋風。此行不爲鱸魚鱠，自愛名山入剡中。
江行寄遠 李白
刳木出吳楚，危槎百餘尺。疾風吹片帆，日暮千里隔。別時酒猶在，已爲異鄉客。思君不可得，愁見江水碧。
下涇縣陵陽溪至澁灘 李白
澁灘鳴嘈嘈，兩山足猨猱。白波若卷雪，側足不容舠。漁子與舟人，撐折萬張篙。
下陵陽沿高溪三門六剌灘 李白
三門橫峻灘，六剌走波瀾。石驚虎伏起，水狀龍縈盤。何慙七里瀨，使我欲垂竿。
夜泊黃山聞殷十四吳吟 李白
昨夜誰爲吳會吟，風生萬壑振空林。龍驚不敢水中臥，猨嘯時聞巖下音。我宿黃山碧溪月，聽之却罷松間琴。朝來果是滄洲逸，酤酒醍盤飯霜栗。半酣更發江海聲，客愁頓向杯中失。
宿鰕湖 李白
雞鳴發黃山，暝投鰕湖宿。白雨暎寒山，森森似銀竹。提攜採鉛客，結荷水邊沐。半夜四天開，星河爛人目。明晨大樓去，岡隴多屈伏。當與持斧翁，前溪伐雲木。
西施 李白
西施越溪女，出自苧蘿山。秀色掩今古，荷花羞玉顏。浣紗弄碧水，自與清波閑。皓齒信難開，沈吟碧雲間。句踐徵絕豔，揚蛾入吳關。提攜館娃宮，杳渺詎可攀。一破夫差國，千秋竟不還。
上元夫人 李白
上元誰夫人，偏得王母嬌。嵯峨三角髻，餘髮散垂腰。裘披青毛錦，身著赤霜袍。手提嬴女兒，閑與鳳吹簫。眉語兩自笑，忽然隨風飄。
蘇臺覽古 李白
舊苑荒臺楊柳新，菱歌清唱不勝春。只今惟有西江月，曾照吳王宮裏人。
越中覽古 李白
越王句踐破吳歸，義士還鄉盡錦衣。宮女如花滿春殿，只今惟有鷓鴣飛。
商山四皓 李白
白髮四老人，昂藏南山側。偃臥松雪間，冥翳不可識。雲窗拂青靄，石壁橫翠色。龍虎方戰爭，於焉自休息。秦人失金鏡，漢祖昇紫極。陰虹濁太陽，前星遂淪匿。一行佐明聖，倏起生羽翼。功成身不居，舒卷在胸臆。窅冥合元化，茫昧信難測。飛聲塞天衢，萬古仰遺則。
過四皓墓 李白
我行至商洛，幽獨訪神仙。園綺復安在，雲蘿尚宛然。荒涼千古跡，蕪沒四墳連。伊昔鍊金鼎，何年閉玉泉。隴寒惟有月，松古漸無煙。木魅風號去，山精雨嘯旋。紫芝高詠罷，青史舊名傳。今日併如此，哀哉信可憐。
蘇武 李白
蘇武在匈奴，十年持漢節。白雁上林飛，空傳一書札。牧羊邊地苦，落日歸心絕。渴飲月窟冰，肌餐天上雪。東還沙塞遠，北愴河梁別。泣把李陵衣，相看淚成血。
經下邳圯橋懷張子房 李白
子房未虎嘯，破產不爲家。滄海得壯士，椎秦博浪沙。報韓雖不成，天地皆振動。潛匿遊下邳，豈曰非智勇。我來圯橋上，懷古欽英風。惟見碧流水，曾無黃石公。歎息此人去，蕭條徐泗空。
金陵三首 一 李白
晉家南渡日，此地舊長安。地即帝王宅，山爲龍虎盤。金陵空壯觀，天塹淨波瀾。醉客回橈去，吳歌且自歡。
金陵三首 二 李白
地擁金陵勢，城迴江水流。當時百萬戶，夾道起朱樓。亡國生春草，離宮沒古丘。空餘後湖月，波上對江州。
金陵三首 三 李白
六代興亡國，三杯爲爾歌。苑方秦地少，山似洛陽多。古殿吳花草，深宮晉綺羅。併隨人事滅，東逝與滄波。
秋夜板橋浦泛月獨酌懷謝朓 李白
天上何所有，迢迢白玉繩。斜低建章闕，耿耿對金陵。漢水舊如練，霜江夜清澄。長川瀉落月，洲渚曉寒凝。獨酌板橋浦，古人誰可徵。玄暉難再得，灑酒氣填膺。
入彭蠡經松門觀石鏡緬懷謝康樂題詩書遊覽之志 李白
謝公之彭蠡，因此遊松門。余方窺石鏡，兼得窮江源。將欲繼風雅，豈徒清心魂。前賞逾所見，後來道空存。況屬臨汎美，而無洲渚喧。漾水向東去，漳流直南奔。空濛三川夕，回合千里昏。青桂隱遙月，綠楓鳴愁猨。水碧或可采，金精祕莫論。吾將學仙去，冀與琴高言。
廬江主人婦 李白
孔雀東飛何處棲，廬江小吏仲卿妻。爲客裁縫君自見，城烏獨宿夜空啼。
陪宋中丞武昌夜飲懷古 李白
清景南樓夜，風流在武昌。庾公愛秋月，乘興坐胡牀。龍笛吟寒水，天河落曉霜。我心還不淺，懷古醉餘觴。
望鸚鵡洲懷禰衡 李白
魏帝營八極，蟻觀一禰衡。黃祖斗筲人，殺之受惡名。吳江賦鸚鵡，落筆超羣英。鏘鏘振金玉，句句欲飛鳴。鷙鶚啄孤鳳，千春傷我情。五嶽起方寸，隱然詎可平。才高竟何施，寡識冒天刑。至今芳洲上，蘭蕙不忍生。
宿巫山下 李白
昨夜巫山下，猨聲夢裏長。桃花飛綠水，三月下瞿塘。雨色風吹去，南行拂楚王。高丘懷宋玉，訪古一霑裳。
金陵白楊十字巷 李白
白楊十字巷，北夾湖溝道。不見吳時人，空生唐年草。天地有反覆，宮城盡傾倒。六帝餘古丘，樵蘇泣遺老。
謝公亭 李白
謝公離別處，風景每生愁。客散青天月，山空碧水流。池花春暎日，窗竹夜鳴秋。今古一相接，長歌懷舊遊。
紀南陵題五松山 李白
聖達有去就，潛光愚其德。魚與龍同池，龍去魚不測。當時版築輩，豈知傅說情。一朝和殷羹，光氣爲列星。伊尹生空桑，捐庖佐皇極。桐宮放太甲，攝政無愧色。三年帝道明，委質終輔翼。曠哉至人心，萬古可爲則。時命或大繆，仲尼將奈何。鸞鳳忽覆巢，麒麟不來過。龜山蔽魯國，有斧且無柯。歸來歸去來，宵濟越洪波。
夜泊牛渚懷古 李白
牛渚西江夜，青天無片雲。登舟望秋月，空憶謝將軍。余亦能高詠，斯人不可聞。明朝挂帆席，楓葉落紛紛。
姑孰十詠 姑孰溪 李白
愛此溪水閑，乘流興無極。漾楫怕鷗驚，垂竿待魚食。波飜曉霞影，岸疊春山色。何處浣紗人，紅顏未相識。
姑孰十詠 丹陽湖 李白
湖與元氣連，風波浩難止。天外賈客歸，雲間片帆起。龜遊蓮葉上，鳥宿蘆花裏。少女櫂歸舟，歌聲逐流水。
姑孰十詠 謝公宅 李白
青山日將暝，寂寞謝公宅。竹裏無人聲，池中虛月白。荒庭衰草徧，廢井蒼苔積。惟有清風閑，時時起泉石。
姑孰十詠 陵歊臺 李白
曠望登古臺，臺高極人目。疊嶂列遠空，雜花間平陸。閑雲入窗牖，野翠生松竹。欲覽碑上文，苔侵豈堪讀。
姑孰十詠 桓公井 李白
桓公名已古，廢井曾未竭。石甃冷蒼苔，寒泉湛孤月。秋來桐暫落，春至桃還發。路遠人罕窺，誰能見清徹。
姑孰十詠 慈姥竹 李白
野竹攢石生，含煙暎江島。翠色落波深，虛聲帶寒早。龍吟曾未聽，鳳曲吹應好。不學蒲柳凋，貞心嘗自保。
姑孰十詠 望夫山 李白
顒望臨碧空，怨情感離別。江草不知愁，巖花但爭發。雲山萬重隔，音信千里絕。春去秋復來，相思幾時歇。
姑孰十詠 牛渚磯 李白
絕壁臨巨川，連峰勢相向。亂石流洑間，迴波自成浪。但驚羣木秀，莫測精靈狀。更聽猨夜啼，憂心醉江上。
姑孰十詠 靈墟山 李白
丁令辭世人，拂衣向仙路。伏鍊九丹成，方隨五雲去。松蘿蔽幽洞，桃杏深隱處。不知曾化鶴，遼海歸幾度。
姑孰十詠 天門山 李白
逈出江山上，雙峰自相對。岸暎松色寒，石分浪花碎。參差遠天際，縹緲晴霞外。落日舟去遙，迴首沈青靄。
與元丹丘方城寺談玄作 李白
茫茫大夢中，惟我獨先覺。騰轉風火來，假合作容貌。滅除昏疑盡，領略入精要。澄慮觀此身，因得通寂照。朗悟前後際，始知金仙妙。幸逢禪居人，酌玉坐相召。彼我俱若喪，雲山豈殊調。清風生虛空，明月見談笑。怡然青蓮宮，永願姿遊眺。
尋高鳳石門山中元丹丘 李白
尋幽無前期，乘興不覺遠。蒼厓渺難涉，白日忽欲晚。未窮三四山，已歷千萬轉。寂寂聞猨愁，行行見雲收。高松來好月，空谷宜清秋。溪深古雪在，石斷寒泉流。峰巒秀中天，登眺不可盡。丹丘遙相呼，顧我忽而哂。遂造窮谷間，始知靜者閑。留歡達永夜，清曉方言還。
安州般若水閣納涼喜遇薛員外乂 李白
翛然金園賞，遠近含晴光。樓臺成海氣，草木皆天香。忽逢青雲士，共解丹霞裳。水退池上熱，風生松下涼。吞討破萬象，搴窺臨衆芳。而我遺有漏，與君用無方。心垢都已滅，永言題禪房。
魯中都東樓醉起作 李白
昨日東樓醉，還應倒接䍦。阿誰扶上馬，不省下樓時。
對酒醉題屈突明府廳 李白
陶令八十日，長歌歸去來。故人建昌宰，借問幾時迴。風落吳江雪，紛紛入酒杯。山翁今已醉，舞袖爲君開。
月下獨酌四首 一 李白
花間一壺酒，獨酌無相親。舉杯邀明月，對影成三人。月既不解飲，影徒隨我身。暫伴月將影，行樂須及春。我歌月裴回，我舞影零亂。醒時同交歡，醉後各分散。永結無情遊，相期邈雲漢。
月下獨酌四首 二 李白
天若不愛酒，酒星不在天。地若不愛酒，地應無酒泉。天地既愛酒，愛酒不愧天。已聞清比聖，復道濁如賢。賢聖既已飲，何必求神仙。三杯通大道，一斗合自然。但得酒中趣，勿爲醒者傳。
月下獨酌四首 三 李白
三月咸陽城，千花晝如錦。誰能春獨愁，對此徑須飲。窮通與修短，造化夙所稟。一樽齊死生，萬事固難審。醉後失天地，兀然就孤枕。不知有吾身，此樂最爲甚。
月下獨酌四首 四 李白
窮愁千萬端，美酒三百杯。愁多酒雖少，酒傾愁不來。所以知酒聖，酒酣心自開。辭粟臥首陽，屢空飢顏回。當代不樂飲，虛名安用哉。蟹螯即金液，糟丘是蓬萊。且須飲美酒，乘月醉高臺。
春歸終南山松龕舊隱 李白
我來南山陽，事事不異昔。却尋溪中水，還望巖下石。薔薇緣東窗，女蘿遶北壁。別來能幾日，草木長數尺。且復命酒樽，獨酌陶永夕。
冬夜醉宿龍門覺起言志 李白
醉來脫寶劒，旅憩高堂眠。中夜忽驚覺，起立明燈前。開軒聊直望，曉雪河冰壯。哀哀歌苦寒，鬱鬱獨惆悵。傅說版築臣，李斯鷹犬人。歘起匡社稷，寧復長艱辛。而我胡爲者，歎息龍門下。富貴未可期，殷憂向誰寫。去去淚滿襟，舉聲梁甫吟。青雲當自致，何必求知音。
尋山僧不遇作 李白
石徑入丹壑，松門閉青苔。閑階有鳥跡，禪室無人開。窺窗見白拂，挂壁生塵埃。使我空歎息，欲去仍裴回。香雲徧山起，花雨從天來。已有空樂好，況聞青猨哀。了然絕世事，此地方悠哉。
過汪氏別業二首 一 李白
遊山誰可遊，子明與浮丘。疊嶺礙河漢，連峰橫斗牛。汪生面北阜，池館清且幽。我來感意氣，搥炰列珍羞。掃石待歸月，開池漲寒流。酒酣益爽氣，爲樂不知秋。
過汪氏別業二首 二 李白
疇昔未識君，知君好賢才。隨山起館宇，鑿石營池臺。星火五月中，景風從南來。數枝石榴發，一丈荷花開。恨不當此時，相過醉金罍。我行值木落，月苦清猨哀。永夜達五更，吳歈送瓊杯。酒酣欲起舞，四座歌相催。日出遠海明，軒車且裴回。更遊龍潭去，枕石拂莓苔。
待酒不至 李白
玉壺繫青絲，沽酒來何遲。山花向我笑，正好銜杯時。晚酌東窗下，流鶯復在茲。春風與醉客，今日乃相宜。
獨酌 李白
春草如有意，羅生玉堂陰。東風吹愁來，白髮坐相侵。獨酌勸孤影，閑歌面芳林。長松爾何知，蕭瑟爲誰吟。手舞石上月，膝橫花間琴。過此一壺外，悠悠非我心。
春日獨酌二首 一 李白
東風扇淑氣，水木榮春暉。白日照綠草，落花散且飛。孤雲還空山，衆鳥各已歸。彼物皆有託，吾生獨無依。對此石上月，長醉歌芳菲。
春日獨酌二首 二 李白
我有紫霞想，緬懷滄洲間。思對一壺酒，澹然萬事閑。橫琴倚高松，把酒望遠山。長空去鳥沒，落日孤雲還。但恐光景晚，宿昔成秋顏。
金陵江上遇蓬池隱者 李白
心愛名山遊，身隨名山遠。羅浮麻姑臺，此去或未返。遇君蓬池隱，就我石上飯。空言不成歡，強笑惜日晚。綠水向雁門，黃雲蔽龍山。歎息兩客鳥，裴回吳越間。共語一執手，留連夜將久。解我紫綺裘，且換金陵酒。酒來笑復歌，興酣樂事多。水影弄月色，清光奈愁何。明晨挂帆席，離恨滿滄波。
月夜聽盧子順彈琴 李白
閑坐夜明月，幽人彈素琴。忽聞悲風調，宛若寒松吟。白雪亂纖手，綠水清虛心。鍾期久已沒，世上無知音。
清溪半夜聞笛 李白
羗笛梅花引，吳溪隴水情。寒山秋浦月，腸斷玉關聲。
日夕山中忽然有懷 李白
久臥青山雲，遂爲青山客。山深雲更好，賞弄終日夕。月銜樓間峰，泉潄階下石。素心自此得，真趣非外惜。鼯啼桂方秋，風滅籟歸寂。緬思洪厓術，欲往滄海隔。雲車來何遲，撫几空歎息。
夏日山中 李白
嬾搖白羽扇，躶體青林中。脫巾挂石壁，露頂洒松風。
山中與幽人對酌 李白
兩人對酌山花開，一杯一杯復一杯。我醉欲眠卿且去，明朝有意抱琴來。
春日醉起言志 李白
處世若大夢，胡爲勞其生。所以終日醉，頹然臥前楹。覺來盼庭前，一鳥花間鳴。借問此何時，春風語流鶯。感之欲歎息，對酒還自傾。浩歌待明月，曲盡已忘情。
尋雍尊師隱居 李白
羣峭碧摩天，逍遙不記年。撥雲尋古道，倚石聽流泉。花暖青牛臥，松高白鶴眠。語來江色暮，獨自下寒烟。
與史郎中欽聽黃鶴樓上吹笛 李白
一爲遷客去長沙，西望長安不見家。黃鶴樓中吹玉笛，江城五月落梅花。
對酒 李白
勸君莫拒杯，春風笑人來。桃李如舊識，傾花向我開。流鶯啼碧樹，明月窺金罍。昨日朱顏子，今日白髮催。棘生石虎殿，鹿走姑蘇臺。自古帝王宅，城闕閉黃埃。
醉題王漢陽廳 李白
我似鷓鴣鳥，南遷嬾北飛。時尋漢陽令，取醉月中歸。
嘲王歷陽不肯飲酒 李白
地白風色寒，雪花大如手。笑殺陶淵明，不飲杯中酒。浪撫一張琴，虛栽五株柳。空負頭上巾，吾於爾何有。
獨坐敬亭山 李白
衆鳥高飛盡，孤雲獨去閑。相看兩不厭，只有敬亭山。
訪戴天山道士不遇 李白
犬吠水聲中，桃花帶雨濃。樹深時見鹿，溪午不聞鐘。野竹分青靄，飛泉挂碧峰。無人知所去，愁倚兩三松。
秋日與張少府楚城韋公藏書高齋作 李白
日下空庭暮，城荒古跡餘。地形連海盡，天影落江虛。舊賞人雖隔，新知樂未疎。彩雲思作賦，丹壁間藏書。楂擁隨流葉，萍開出水魚。夕來秋興滿，回首意何如。
秋夜獨坐懷故山 李白
小隱慕安石，遠遊學屈平。天書訪江海，雲臥起咸京。入侍瑤池宴，出陪玉輦行。誇胡新賦作，諫獵短書成。但奉紫霄顧，非邀青史名。莊周空說劒，墨翟耻論兵。拙薄遂疎絕，歸閑事耦耕。顧無蒼生望，空愛紫芝榮。寥落暝霞色，微茫舊壑情。秋山綠蘿月，今夕爲誰明。
憶崔郎中宗之遊南陽遺吾孔子琴撫之潸然感舊 李白
昔在南陽城，唯餐獨山蕨。憶與崔宗之，白水弄素月。時過菊潭上，縱酒無休歇。泛此黃金花，頹然清歌發。一朝摧玉樹，生死殊飄忽。留我孔子琴，琴存人已歿。誰傳廣陵散，但哭邙山骨。泉戶何時明，長掃狐兔窟。
憶東山二首 一 李白
不向東山久，薔薇幾度花。白雲還自散，明月落誰家。
憶東山二首 二 李白
我今攜謝妓，長嘯絕人羣。欲報東山客，開關掃白雲。
望月有懷 李白
清泉暎疎松，不知幾千古。寒月搖清波，流光入窗戶。對此空長吟，思君意何深。無因見安道，興盡愁人心。
對酒憶賀監二首 一 李白
四明有狂客，風流賀季真。長安一相見，呼我謫仙人。昔好杯中物，翻爲松下塵。金龜換酒處，却憶淚沾巾。
對酒憶賀監二首 二 李白
狂客歸四明，山陰道士迎。敕賜鏡湖水，爲君臺沼榮。人亡餘故宅，空有荷花生。念此杳如夢，淒然傷我情。
重憶一首 李白
欲向江東去，定將誰舉杯。稽山無賀老，却櫂酒船回。
春滯沅湘有懷山中 李白
沅湘春色還，風暖烟草綠。古之傷心人，於此腸斷續。予非懷沙客，但美採菱曲。所願歸東山，寸心於此足。
落日憶山中 李白
雨後烟景綠，晴天散餘霞。東風隨春歸，發我枝上花。花落時欲暮，見此令人嗟。願遊名山去，學道飛丹砂。
憶秋浦桃花舊遊時竄夜郎 李白
桃花春水生，白石今出沒。搖蕩女蘿枝，半搖青天月。不知舊行徑，初拳幾枝蕨。三載夜郎還，於茲鍊金骨。
越中秋懷 李白
越水遶碧山，周迴數千里。乃是天鏡中，分明畫相似。愛此從冥搜，永懷臨湍遊。一爲滄波客，十見紅蕖秋。觀濤壯天險，望海令人愁。路遐迫西照，歲晚悲東流。何必探禹穴，逝將歸蓬丘。不然五湖上，亦可乘扁舟。
效古二首 一 李白
朝入天苑中，謁帝蓬萊宮。青山映輦道，碧樹搖蒼空。謬題金閨籍，得與銀臺通。待詔奉明主，抽毫頌清風。歸時落日晚，躞蹀浮雲驄。人馬本無意，飛馳自豪雄。入門紫鴛鴦，金井雙梧桐。清歌弦古曲，美酒沽新豐。快意且爲樂，列筵坐羣公。光景不可留，生世如轉蓬。早達勝晚遇，羞比垂釣翁。
效古二首 二 李白
自古有秀色，西施與東鄰。蛾眉不可妬，況乃效其矉。所以尹婕妤，羞見邢夫人。低頭不出氣，塞默少精神。寄語無鹽子，如君何足珍。
擬古十二首 一 李白
青天何歷歷，明星如白石。黃姑與織女，相去不盈尺。銀河無鵲橋，非時將安適。閨人理紈素，遊子悲行役。瓶冰知冬寒，霜露欺遠客。客似秋葉飛，飄颻不言歸。別後羅帶長，愁寬去時衣。乘月託宵夢，因之寄金徽。
擬古十二首 二 李白
高樓入青天，下有白玉堂。明月看欲墮，當窗懸清光。遙夜一美人，羅衣霑秋霜。含情弄柔瑟，彈作陌上桑。弦聲何激烈，風捲遶飛梁。行人皆躑躅，栖鳥起迴翔。但寫妾意苦，莫辭此曲傷。願逢同心者，飛作紫鴛鴦。
擬古十二首 三 李白
長繩難繫日，自古共悲辛。黃金高北斗，不惜買陽春。石火無留光，還如世中人。即事已如夢，後來我誰身。提壺莫辭貧，取酒會四鄰。仙人殊恍惚，未若醉中真。
擬古十二首 四 李白
清都綠玉樹，灼爍瑤臺春。攀花弄秀色，遠贈天仙人。香風送紫蘂，直到扶桑津。取掇世上豔，所貴心之珍。相思傳一笑，聊欲示情親。
擬古十二首 五 李白
今日風日好，明日恐不如。春風笑於人，何乃愁自居。吹簫舞彩鳳，酌醴鱠神魚。千金買一醉，取樂不求餘。達士遺天地，東門有二疏。愚夫同瓦石，有才知卷舒。無事作悲苦，塊然涸轍魚。
擬古十二首 六 李白
運速天地閉，胡風結飛霜。百草死冬月，六龍頹西荒。太白出東方，彗星揚精光。鴛鴦非越鳥，何爲眷南翔。惟昔鷹將犬，今爲侯與王。得水成蛟龍，爭池奪鳳凰。北斗不酌酒，南箕空簸揚。
擬古十二首 七 李白
世路今太行，迴車竟何託。萬族皆凋枯，遂無少可樂。曠野多白骨，幽魂共銷鑠。榮貴當及時，春華宜照灼。人非崑山玉，安得長璀錯。身沒期不朽，榮名在麟閣。
擬古十二首 八 李白
月色不可掃，客愁不可道。玉露生秋衣，流螢飛百草。日月終銷毀，天地同枯槁。蟪蛄啼青松，安見此樹老。金丹寧誤俗，昧者難精討。爾非千歲翁，多恨去世早。飲酒入玉壺，藏身以爲寶。
擬古十二首 九 李白
生者爲過客，死者爲歸人。天地一逆旅，同悲萬古塵。月兔空搗藥，扶桑已成薪。白骨寂無言，青松豈知春。前後更嘆息，浮榮安足珍。
擬古十二首 十 李白
仙人騎彩鳳，昨下閬風岑。海水三清淺，桃源一見尋。遺我綠玉桮，兼之紫瓊琴。杯以傾美酒，琴以閑素心。二物非世有，何論珠與金。琴彈松裏風，桮勸天上月。風月長相知，世人何倏忽。
擬古十二首 十一 李白
涉江弄秋水，愛此荷花鮮。攀荷弄其珠，蕩漾不成圓。佳人綵雲裏，欲贈隔遠天。相思無由見，悵望涼風前。
擬古十二首 十二 李白
去去復去去，辭君還憶君。漢水既殊流，楚山亦此分。人生難稱意，豈得長爲羣。越燕喜海日，燕鴻思朔雲。別久容華晚，琅玕不能飯。日落知天昏，夢長覺道遠。望夫登高山，化石竟不返。
感興六首 一 李白
瑤姬天帝女，精彩化朝雲。宛轉入宵夢，無心向楚君。錦衾抱秋月，綺席空蘭芬。茫昧竟誰測，虛傳宋玉文。
感興六首 二 李白
洛浦有宓妃，飄颻雪爭飛。輕雲拂素月，了可見清輝。解珮欲西去，含情詎相違。香塵動羅襪，綠水不霑衣。陳王徒作賦，神女豈同歸。好色傷大雅，多爲世所譏。
感興六首 三 李白
裂素持作書，將寄萬里懷。眷眷待遠信，竟歲無人來。征鴻務隨陽，又不爲我棲。委之在深篋，蠹魚壞其題。何如投水中，流落他人開。不惜他人開，但恐生是非。
感興六首 四 李白
十五遊神仙，仙遊未曾歇。吹笙坐松風，汎瑟窺海月。西山玉童子，使我鍊金骨。欲逐黃鶴飛，相呼向蓬闕。
感興六首 五 李白
西國有美女，結樓青雲端。蛾眉豔曉月，一笑傾城歡。高節不可奪，炯心如凝丹。常恐彩色晚，不爲人所觀。安得配君子，共乘雙飛鸞。
感興六首 六 李白
嘉穀隱豐草，草深苗且稀。農夫既不異，孤穗將安歸。常恐委疇隴，忽與秋蓬飛。烏得薦宗廟，爲君生光輝。
寓言三首 一 李白
周公負斧扆，成王何夔夔。武王昔不豫，剪爪投河湄。賢聖遇讒慝，不免人君疑。天風拔大木，禾黍咸傷萎。管蔡扇蒼蠅，公賦鴟鴞詩。金縢若不啓，忠信誰明之。
寓言三首 二 李白
搖裔雙彩鳳，婉孌三青禽。往還瑤臺裏，鳴舞玉山岑。以歡秦娥意，復得王母心。區區精衛鳥，銜木空哀吟。
寓言三首 三 李白
長安春色歸，先入青門道。綠楊不自持，從風欲傾倒。海燕還秦宮，雙飛入簾櫳。相思不相見，託夢遼城東。
感遇四首 一 李白
吾愛王子晉，得道伊洛濱。金骨既不毀，玉顏長自春。可憐浮丘公，猗靡與情親。舉首白日間，分明謝時人。二仙去已遠，夢想空殷勤。
感遇四首 二 李白
可歎東籬菊，莖疎葉且微。雖言異蘭蕙，亦自有芳菲。未泛盈樽酒，徒霑清露輝。當榮君不採，飄落欲何依。
感遇四首 三 李白
昔余聞姮娥，竊藥駐雲髮。不自嬌玉顏，方希鍊金骨。飛去身莫返，含笑坐明月。紫宮誇蛾眉，隨手會凋歇。
感遇四首 四 李白
宋玉事楚王，立身本高潔。巫山賦綵雲，郢路歌白雪。舉國莫能和，巴人皆卷舌。一感登徒言，恩情遂中絕。
翰林讀書言懷呈集賢諸學士 李白
晨趨紫禁中，夕待金門詔。觀書散遺帙，探古窮至妙。片言苟會心，掩卷忽而笑。青蠅易相點，白雪難同調。本是疎散人，屢貽褊促誚。雲天屬清朗，林壑憶遊眺。或時清風來，閑倚欄下嘯。嚴光桐廬溪，謝客臨海嶠。功成謝人間，從此一投釣。
尋陽紫極宮感秋作 李白
何處聞秋聲，翛翛北窗竹。迴薄萬古心，攬之不盈掬。靜坐觀衆妙，浩然媚幽獨。白雲南山來，就我檐下宿。嬾從唐生決，羞訪季主卜。四十九年非，一往不可復。野情轉蕭灑，世道有飜覆。陶令歸去來，田家酒應熟。
江上秋懷 李白
餐霞臥舊壑，散髮謝遠遊。山蟬號枯桑，始復知天秋。朔雁別海裔，越燕辭江樓。颯颯風卷沙，茫茫霧縈洲。黃雲結暮色，白水揚寒流。惻愴心自悲，潺湲淚難收。蘅蘭方蕭瑟，長嘆令人愁。
秋夕書懷 李白
北風吹海鴈，南渡落寒聲。感此瀟湘客，淒其流浪情。海懷結滄洲，霞想遊赤城。始探蓬壺事，旋覺天地輕。澹然吟高秋，閑臥瞻太清。蘿月掩空幕，松霜結前楹。滅見息羣動，獵微窮至精。桃花有源水，可以保吾生。
避地司空原言懷 李白
南風昔不競，豪聖思經綸。劉琨與祖逖，起舞雞鳴晨。雖有匡濟心，終爲樂禍人。我則異於是，潛光皖水濱。卜築司空原，北將天柱鄰。雪霽萬里月，雲開九江春。俟乎泰階平，然後託微身。傾家事金鼎，年貌可長新。所願得此道，終然保清真。弄景奔日馭，攀星戲河津。一隨王喬去，長年玉天賓。
上崔相百憂章 李白
共公赫怒，天維中摧。鯤鯨噴蕩，揚濤起雷。魚龍陷人，成此禍胎。火焚崑山，玉石相磓。仰希霖雨，灑寶炎煨。箭發石開，戈揮日迴。鄒衍慟哭，燕霜颯來。微誠不感，猶縶夏臺。蒼鷹搏攫，丹棘崔嵬。豪聖凋枯，王風傷哀。斯文未喪，東嶽豈頹。穆逃楚難，鄒脫吳災。見機苦遲，二公所咍。驥不驟進，麟何來哉。星離一門，草擲二孩。萬憤結習，憂從中催。金瑟玉壺，盡爲愁媒。舉酒太息，泣血盈桮。台星再朗，天綱重恢。屈法申恩，棄瑕取材。冶長非罪，尼父無猜。覆盆儻舉，應照寒灰。
萬憤詞投魏郎中 李白
海水渤潏，人罹鯨鯢。蓊胡沙而四塞，始滔天於燕齊。何六龍之浩蕩，遷白日於秦西。九土星分，嗷嗷棲棲。南冠君子，呼天而啼。戀高堂而掩泣，淚血地而成泥。獄戶春而不草，獨幽怨而沈迷。兄九江兮弟三峽，悲羽化之難齊。穆陵關北愁愛子，豫章天南隔老妻。一門骨肉散百草，遇難不復相提攜。樹榛拔桂，囚鸞寵雞。舜昔授禹，伯成耕犂。德自此衰，吾將安棲。好我者恤我，不好我者何忍臨危而相擠。子胥鴟夷，彭越醢醯。自古豪烈，胡爲此繄。蒼蒼之天，高乎視低。如其聽卑，脫我牢狴。儻辨美玉，君收白珪。
荆州賊平臨洞庭言懷作 李白
修蛇橫洞庭，吞象臨江島。積骨成巴陵，遺言聞楚老。水窮三苗國，地窄三湘道。歲[晏]天崢嶸，時危人枯槁。思歸阻喪亂，去國傷懷抱。郢路方丘墟，章華亦傾倒。風悲猨嘯苦，木落鴻飛早。日隱西赤沙，月明東城草。關河望已絕，氛霧行當掃。長呌天可聞，吾將問蒼昊。
覽鏡書懷 李白
得道無古今，失道還衰老。自笑鏡中人，白髮如霜草。捫心空嘆息，問影何枯槁。桃李竟何言，終成南山皓。
江南春懷 李白
青春幾何時，黃鳥鳴不歇。天涯失鄉路，江外老華髮。心飛秦塞雲，影滯楚關月。身世殊爛漫，田園久蕪沒。歲[晏]何所從，長歌謝金闕。
聽蜀僧濬彈琴 李白
蜀僧抱綠綺，西下峨眉峰。爲我一揮手，如聽萬壑松。客心洗流水，餘響入霜鐘。不覺碧山暮，秋雲暗幾重。
魯東門觀刈蒲 李白
魯國寒事早，初霜刈渚蒲。揮鐮若轉月，拂水生連珠。此草最可珍，何必貴龍鬚。織作玉牀席，欣承清夜娛。羅衣能再拂，不畏素塵蕪。
詠鄰女東窗海石榴 李白
魯女東窗下，海榴世所稀。珊瑚映綠水，未足比光輝。清香隨風發，落日好鳥歸。願爲東南枝，低舉拂羅衣。無由共攀折，引領望金扉。
南軒松 李白
南軒有孤松，柯葉自綿冪。清風無閑時，瀟灑終日夕。陰生古苔綠，色染秋烟碧。何當凌雲霄，直上數千尺。
詠山樽二首 一 李白
蟠木不彫飾，且將斤斧疎。樽成山岳勢，材是棟梁餘。外與金罍並，中涵玉醴虛。慙君垂拂拭，遂忝玳筵居。
詠山樽二首 二 李白
擁腫寒山木，嵌空成酒樽。愧無江海量，偃蹇在君門。
初出金門尋王侍御不遇詠壁上鸚鵡 李白
落羽辭金殿，孤鳴咤繡衣。能言終見棄，還向隴西飛。
紫藤樹 李白
紫藤挂雲木，花蔓宜陽春。密葉隱歌鳥，香風留美人。
觀放白鷹二首 一 李白
八月邊風高，胡鷹白錦毛。孤飛一片雪，百里見秋毫。
觀放白鷹二首 二 李白
寒冬十二月，蒼鷹八九毛。寄言燕雀莫相啅，自有雲霄萬里高。
觀博平王志安少府山水粉圖 李白
粉壁爲空天，丹青狀江海。遊雲不知歸，日見白鷗在。博平真人王志安，沈吟至此願挂冠。松溪石磴帶秋色，愁客思歸坐曉寒。
題雍丘崔明府丹竈 李白
美人爲政本忘機，服藥求仙事不違。葉縣已泥丹竈畢，瀛洲當伴赤松歸。先師有訣神將助，大聖無心火自飛。九轉但能生羽翼，雙鳧忽去定何依。
觀元丹丘坐巫山屏風 李白
昔遊三峽見巫山，見畫巫山宛相似。疑是天邊十二峰，飛入君家彩屏裏。寒松蕭瑟如有聲，陽臺微茫如有情。錦衾瑤席何寂寂，楚王神女徒盈盈。高咫尺，如千里，翠屏丹崖燦如綺。蒼蒼遠樹圍荆門，歷歷行舟泛巴水。水石潺湲萬壑分，烟光草色俱氛氳。溪花笑日何年發，江客聽猨幾歲聞。使人對此心緬邈，疑入嵩丘夢綵雲。
求崔山人百丈崖瀑布圖 李白
百丈素崖裂，四山丹壁開。龍潭中噴射，晝夜生風雷。但見瀑泉落，如潨雲漢來。聞君寫真圖，島嶼備縈迴。石黛刷幽草，曾青澤古苔。幽緘儻相傳，何必向天台。
流夜郎題葵葉 李白
慙君能衛足，嘆我遠移根。白日如分照，還歸守故園。
塋禪師房觀山海圖 李白
真僧閉精宇，滅跡含達觀。列嶂圖雲山，攢峰入霄漢。丹崖森在目，清晝疑卷幔。蓬壺來軒窗，瀛海入几案。煙濤爭噴薄，島嶼相凌亂。征帆飄空中，瀑水灑天半。崢嶸若可陟，想像徒盈嘆。杳與真心冥，遂諧靜者翫。如登赤城裏，揭步滄洲畔。即事能娛人，從茲得消散。
詠桂 李白
世人種桃李，皆在金張門。攀折爭捷徑，及此春風暄。一朝天霜下，榮耀難久存。安知南山桂，綠葉垂芳根。清陰亦可託，何惜樹君園。
白胡桃 李白
紅羅袖裏分明見，白玉盤中看却無。疑是老僧休念誦，腕前推下水晶珠。
南奔書懷 李白
遙夜何漫漫，空歌白石爛。甯戚未匡齊，陳平終佐漢。攙搶掃河洛，直割鴻溝半。歷數方未遷，雲雷屢多難。天人秉旄鉞，虎竹光藩翰。侍筆黃金臺，傳觴青玉案。不因秋風起，自有思歸歎。主將動讒疑，王師忽離叛。自來白沙上，鼓譟丹陽岸。賓御如浮雲，從風各消散。舟中指可掬，城上骸爭爨。草草出近關，行行昧前算。南奔劇星火，北寇無涯畔。顧乏七寶鞭，留連道傍翫。太白夜食昴，長虹日中貫。秦趙興天兵，茫茫九州亂。感遇明主恩，頗高祖逖言。過江誓流水，志在清中原。拔劍擊前柱，悲歌難重論。
題隨州紫陽先生壁 李白
神農好長生，風俗久已成。復聞紫陽客，早署丹臺名。喘息餐妙氣，步虛吟真聲。道與古仙合，心將元化幷。樓疑出蓬海，鶴似飛玉京。松雪窗外曉，池水階下明。忽耽笙歌樂，頗失軒冕情。終願惠金液，提攜凌太清。
題元丹丘潁陽山居 李白
仙遊渡潁水，訪隱同元君。忽遺蒼生望，獨與洪崖羣。卜地初晦跡，興言且成文。却顧北山斷，前瞻南嶺分。遙通汝海月，不隔嵩丘雲。之子合逸趣，而我欽清芬。舉跡倚松石，談笑迷朝曛。益願狎青鳥，拂衣棲江濆。
題瓜州新河餞族叔舍人賁 李白
齊公鑿新河，萬古流不絕。豐功利生人，天地同朽滅。兩橋對雙閣，芳樹有行列。愛此如甘棠，誰云敢攀折。吳關倚此固，天險自茲設。海水落斗門，湖平見沙汭。我行送季父，弭櫂徒流悅。楊花滿江來，疑是龍山雪。惜此林下興，愴爲山陽別。瞻望清路塵，歸來空寂滅。
洗脚亭 李白
白道向姑熟，洪亭臨道傍。前有昔時井，下有五丈牀。樵女洗素足，行人歇金裝。西望白鷺洲，蘆花似朝霜。送君此時去，回首淚成行。
題金陵王處士水亭 李白
王子耽玄言，賢豪多在門。好鵝尋道士，愛竹嘯名園。樹色老荒苑，池光蕩華軒。此堂見明月，更憶陸平原。埽拭青玉簟，爲余置金尊。醉罷欲歸去，花枝宿鳥喧。何時復來此，再得洗囂煩。
題嵩山逸人元丹丘山居 李白
家本紫雲山，道風未淪落。沈懷丹丘志，沖賞歸寂寞。朅來遊閩荒，捫涉窮禹鑿。夤緣泛潮海，偃蹇陟廬霍。憑雷躡天窗，弄影憩霞閣。且欣登眺美，頗愜隱淪諾。三山曠幽期，四岳聊所託。故人契嵩穎，高義炳丹雘。滅跡遺紛囂，終言本峰壑。自矜林湍好，不羨朝市樂。偶與真意幷，頓覺世情薄。爾能折芳桂，吾亦採蘭若。拙妻好乘鸞，嬌女愛飛鶴。提攜訪神仙，從此鍊金藥。
題宛溪館 李白
吾憐宛溪好，百尺照心明。何謝新安水，千尋見底清。白沙留月色，綠竹助秋聲。却笑嚴湍上，于今獨擅名。
題東谿公幽居 李白
杜陵賢人清且廉，東溪卜築歲將淹。宅近青山同謝朓，門垂碧柳似陶潛。好鳥迎春歌後院，飛花送酒舞前簷。客到但知留一醉，盤中秪有水晶鹽。
懼讒 李白
二桃殺三士，詎假劒如霜。衆女妬蛾眉，雙花競春芳。魏姝信鄭褏，掩袂對懷王。一惑巧言子，朱顏成死傷。行將泣團扇，戚戚愁人腸。
觀獵 李白
太守耀清威，乘閑弄晚暉。江沙橫獵騎，山火遶行圍。箭逐雲鴻落，鷹隨月兔飛。不知白日暮，歡賞夜方歸。
觀胡人吹笛 李白
胡人吹玉笛，一半是秦聲。十月吳山曉，梅花落敬亭。愁聞出塞曲，淚滿逐臣纓。却望長安道，空懷戀主情。
軍行 李白
騮馬新跨白玉鞍，戰罷沙場月色寒。城頭鐵鼓聲猶震，匣裏金刀血未乾。
平虜將軍妻 李白
平虜將軍婦，入門二十年。君心自有悅，妾寵豈能專。出解牀前帳，行吟道上篇。古人不唾井，莫忘昔纏綿。
嵩山採菖蒲者 李白
神仙多古貌，雙耳下垂肩。嵩嶽逢漢武，疑是九疑仙。我來採菖蒲，服食可延年。言終忽不見，滅影入雲烟。喻帝竟莫悟，終歸茂陵田。
金陵聽韓侍御吹笛 李白
韓公吹玉笛，倜儻流英音。風吹繞鍾山，萬壑皆龍吟。王子停鳳管，師襄掩瑤琴。餘韻度江去，天涯安可尋。
放後遇恩不霑 李白
天作雲與雷，霈然德澤開。東風日本至，白雉越裳來。獨棄長沙國，三年未許回。何時入宣室，更問洛陽才。
宣城見杜鵑花 李白
蜀國曾聞子規鳥，宣城還見杜鵑花。一呌一迴腸一斷，三春三月憶三巴。
白田馬上聞鶯 李白
黃鸝啄紫椹，五月鳴桑枝。我行不記日，誤作陽春時。蠶老客未歸，白田已繰絲。驅馬又前去，捫心空自悲。
三五七言 李白
秋風清，秋月明。落葉聚還散，寒鴉棲復驚。相思相見知何日，此時此夜難爲情。
雜詩 李白
白日與明月，晝夜尚不閑。況爾悠悠人，安得久世間。傳聞海水上，乃有蓬萊山。玉樹生綠葉，靈仙每登攀。一食駐玄髮，再食留紅顏。吾欲從此去，去之無時還。
寄遠十一首 一 李白
三鳥別王母，銜書來見過。腸斷若剪弦，其如愁思何。遙知玉窗裏，纖手弄雲和。奏曲有深意，青松交女蘿。寫水山井中，同泉豈殊波。秦心與楚恨，皎皎爲誰多。
寄遠十一首 二 李白
青樓何所在，乃在碧雲中。寶鏡挂秋水，羅衣輕春風。新妝坐落日，悵望金屏空。念此送短書，願因雙飛鴻。
寄遠十一首 三 李白
本作一行書，殷勤道相憶。一行復一行，滿紙情何極。瑤臺有黃鶴，爲報青樓人。朱顏凋落盡，白髮一何新。自知未應還，離居經三春。桃李今若爲，當窗發光彩。莫使香風飄，留與紅芳待。
寄遠十一首 四 李白
玉[筯]落春鏡，坐愁湖陽水。聞與陰麗華，風煙接鄰里。青春已復過，白日忽相催。但恐荷花晚，令人意已摧。相思不惜夢，日夜向陽臺。
寄遠十一首 五 李白
遠憶巫山陽，花明淥江暖。躊躇未得往，淚向南雲滿。春風復無情，吹我夢魂斷。不見眼中人，天長音信短。
寄遠十一首 六 李白
陽臺隔楚水，春草生黃河。相思無日夜，浩蕩若流波。流波向海去，欲見終無因。遙將一點淚，遠寄如花人。
寄遠十一首 七 李白
妾在舂陵東，君居漢江島。一日望花光，往來成白道。一爲雲雨別，此地生秋草。秋草秋蛾飛，相思愁落暉。何由一相見，滅燭解羅衣。
寄遠十一首 八 李白
憶昨東園桃李紅碧枝，與君此時初別離。金瓶落井無消息，令人行歎復坐思。坐思行歎成楚越，春風玉顏畏銷歇。碧窗紛紛下落花，青樓寂寂空明月。兩不見，但相思，空留錦字表心素，至今緘愁不忍窺。
寄遠十一首 九 李白
長短春草綠，緣階如有情。卷施心獨苦，抽却死還生。覩物知妾意，希君種後庭。閑時當採掇，念此莫相輕。
寄遠十一首 十 李白
魯縞如玉霜，筆題月氏書。寄書白鸚鵡，西海慰離居。行數雖不多，字字有委曲。天末如見之，開緘淚相續。淚盡恨轉深，千里同此心。相思千萬里，一書值千金。
寄遠十一首 十一 李白
愛君芙蓉嬋娟之豔色，色可餐兮難再得。憐君冰玉清逈之明心，情不極兮意已深。朝共琅玕之綺食，夜同鴛鴦之錦衾。恩情婉孌忽爲別，使人莫錯亂愁心。亂愁心，涕如雪，寒燈厭夢魂欲絕。覺來相思生白髮，盈盈漢水若可越。可惜凌波步羅韤，美人美人兮歸去來，莫作朝雲暮雨兮飛陽臺。
長門怨二首 一 李白
天迴北斗挂西樓，金屋無人螢火流。月光欲到長門殿，別作深宮一段愁。
長門怨二首 二 李白
桂殿長愁不記春，黃金四屋起秋塵。夜懸明鏡青天上，獨照長門宮裏人。
春怨 李白
白馬金羈遼海東，羅帷繡被臥春風。落月低軒窺燭盡，飛花入戶笑牀空。
代贈遠 李白
妾本洛陽人，狂夫幽燕客。渴飲易水波，由來多感激。胡馬西北馳，香騣搖綠絲。鳴鞭從此去，逐虜蕩邊陲。昔去有好言，不言久離別。燕支多美女，走馬輕風雪。見此不記人，恩情雲雨絕。啼流玉筯盡，坐恨金閨切。織錦作短書，腸隨回文結。相思欲有寄，恐君不見察。焚之揚其灰，手跡自此滅。
閨情 李白
流水去絕國，浮雲辭故關。水或戀前浦，雲猶歸舊山。恨君流沙去，棄妾漁陽間。玉筯夜垂流，雙雙落朱顏。黃鳥坐相悲，綠楊誰更攀。織錦心草草，挑燈淚斑斑。窺鏡不自識，況乃狂夫還。
代秋情 李白
幾日相別離，門前生穭葵。寒蟬聒梧桐，日夕長鳴悲。白露濕螢火，清霜凌兔絲。空掩紫羅袂，長啼無盡時。
對酒 李白
蒲萄酒，金叵羅，吳姬十五細馬馱。青黛畫眉紅錦靴，道字不正嬌唱歌。玳瑁筵中懷裏醉，芙蓉帳底奈君何。
怨情 李白
新人如花雖可寵，故人似玉由來重。花性飄揚不自持，玉心皎潔終不移。故人昔新今尚故，還見新人有故時。請看陳后黃金屋，寂寂珠簾生網絲。
湖邊採蓮婦 李白
小姑織白紵，未解將人語。大嫂採芙蓉，溪湖千萬重。長兄行不在，莫使外人逢。願學秋胡婦，貞心比古松。
怨情 李白
美人捲珠簾，深坐顰蛾眉。但見淚痕濕，不知心恨誰。
代寄情楚詞體 李白
君不來兮，徒蓄怨積思而孤吟。雲陽一去已遠，隔巫山綠水之沈沈。留餘香兮染繡被，夜欲寢兮愁人心。朝馳余馬於青樓，怳若空而夷猶。浮雲深兮不得語，却惆悵而懷憂。使青鳥兮銜書，恨獨宿兮傷離居。何無情而雨絕，夢雖往而交疎。橫流涕而長嗟，折芳洲之瑤華。送飛鳥以極目，怨夕陽之西斜。願爲連根同死之秋草，不作飛空之落花。
學古思邊 李白
銜悲上隴首，腸斷不見君。流水若有情，幽哀從此分。蒼茫愁邊色，惆悵落日曛。山外接遠天，天際復有雲。白雁從中來，飛鳴苦難聞。足繫一書札，寄言難離羣。離羣心斷絕，十見花成雪。胡地無春暉，征人行不歸。相思杳如夢，珠淚濕羅衣。
思邊 李白
去年何時君別妾，南園綠草飛蝴蝶。今歲何時妾憶君，西山白雪暗晴雲。玉關去此三千里，欲寄音書那可聞。
口號吳王美人半醉 李白
風動荷花水殿香，姑蘇臺上宴吳王。西施醉舞嬌無力，笑倚東窗白玉牀。
代美人愁鏡二首 一 李白
明明金鵲鏡，了了玉臺前。拂拭交冰月，光輝何清圓。紅顏老昨日，白髮多去年。鉛粉坐相誤，照來空淒然。
代美人愁鏡二首 二 李白
美人贈此盤龍之寶鏡，燭我金縷之羅衣。時將紅袖拂明月，爲惜普照之餘暉。影中金鵲飛不滅，臺下青鸞思獨絕。藳砧一別若箭弦，去有日，來無年。狂風吹却妾心斷，玉筯幷墮菱花前。
贈段七娘 李白
羅韤凌波生網塵，那能得計訪情親。千杯綠酒何辭醉，一面紅妝惱殺人。
別內赴徵三首 一 李白
王命三徵去未還，明朝離別出吳關。白玉高樓看不見，相思須上望夫山。
別內赴徵三首 二 李白
出門妻子強牽衣，問我西行幾日歸。歸時儻佩黃金印，莫學蘇秦不下機。
別內赴徵三首 三 李白
翡翠爲樓金作梯，誰人獨宿倚門啼。夜坐寒燈連曉月，行行淚盡楚關西。
秋浦寄內 李白
我今尋陽去，辭家千里餘。結荷倦水宿，却寄大雷書。雖不同辛苦，愴離各自居。我自入秋浦，三年北信疎。紅顏愁落盡，白髮不能除。有客自梁苑，手攜五色魚。開魚得錦字，歸問我何如。江山雖道阻，意合不爲殊。
自代內贈 李白
寶刀截流水，無有斷絕時。妾意逐君行，纏綿亦如之。別來門前草，秋巷春轉碧。埽盡更還生，萋萋滿行跡。鳴鳳始相得，雄驚雌各飛。遊雲落何山，一往不見歸。估客發大樓，知君在秋浦。梁苑空錦衾，陽臺夢行雨。妾家三作相，失勢去西秦。猶有舊歌管，淒清聞四鄰。曲度入紫雲，啼無眼中人。妾似井底桃，開花向誰笑。君如天上月，不肯一迴照。窺鏡不自識，別多憔悴深。安得秦吉了，爲人道寸心。
秋浦感主人歸燕寄內 李白
霜凋楚關木，始知殺氣嚴。寥寥金天廓，婉婉綠紅潛。胡燕別主人，雙雙語前簷。三飛四迴顧，欲去復相瞻。豈不戀華屋，終然謝珠簾。我不及此鳥，遠行歲已淹。寄書道中歎，淚下不能緘。
送內尋廬山女道士李騰空二首 一 李白
君尋騰空子，應到碧山家。水舂雲母確，風埽石楠花。若愛幽居好，相邀弄紫霞。
送內尋廬山女道士李騰空二首 二 李白
多君相門女，學道愛神仙。素手掬青靄，羅衣曳紫煙。一往屏風疊，乘鸞着玉鞭。
贈內 李白
三百六十日，日日醉如泥。雖爲李白婦，何異太常妻。
在潯陽非所寄內 李白
聞難知慟哭，行啼入府中。多君同蔡琰，流淚請曹公。知登吳章嶺，昔與死無分。崎嶇行石道，外折入青雲。相見若悲歌，哀聲那可聞。
南流夜郎寄內 李白
夜郎天外怨離居，明月樓中音信疎。北雁春歸看欲盡，南來不得豫章書。
越女詞五首 一 李白
長干吳兒女，眉目豔新月。屐上足如霜，不着鴉頭襪。
越女詞五首 二 李白
吳兒多白皙，好爲蕩舟劇。賣眼擲春心，折花調行客。
越女詞五首 三 李白
耶溪採蓮女，見客櫂歌迴。笑入荷花去，佯羞不出來。
越女詞五首 四 李白
東陽素足女，會稽素舸郎。相看月未墮，白地斷肝腸。
越女詞五首 五 李白
鏡湖水如月，耶溪女似雪。新妝蕩新波，光景兩奇絕。
示金陵子 李白
金陵城東誰家子，竊聽琴聲碧窗裏。落花一片天上來，隨人直渡西江水。楚歌吳語嬌不成，似能未能最有情。謝公正要東山妓，攜手林泉處處行。
出妓金陵子呈盧六四首 一 李白
安石東山三十春，傲然攜妓出風塵。樓中見我金陵子，何似陽臺雲雨人。
出妓金陵子呈盧六四首 二 李白
南國新豐酒，東山小妓歌。對君君不樂，花月奈愁何。
出妓金陵子呈盧六四首 三 李白
東道煙霞主，西江詩酒筵。相逢不覺醉，日墮歷陽川。
出妓金陵子呈盧六四首 四 李白
小妓金陵歌楚聲，家僮丹砂學鳳鳴。我亦爲君飲清酒，君心不肯向人傾。
哭晁卿衡 李白
日本晁卿辭帝都，征帆一片繞蓬壺。明月不歸沈碧海，白雲愁色滿蒼梧。
自溧水道哭王炎三首 一 李白
白楊雙行行，白馬悲路傍。晨興見曉月，更似發雲陽。溧水通吳關，逝川去未央。故人萬化盡，閉骨茅山岡。天上墜玉棺，泉中掩龍章。名飛日月上，義與風雲翔。逸氣竟莫展，英圖俄夭傷。楚國一老人，來嗟龔勝亡。有言不可道，雪泣憶蘭芳。
自溧水道哭王炎三首 二 李白
王公希代寶，棄世一何早。弔死不及哀，殯宮已秋草。悲來欲脫劒，挂向何枝好。哭向茅山雖未摧，一生淚盡丹陽道。
自溧水道哭王炎三首 三 李白
王家碧瑤樹，一樹忽先摧。海內故人泣，天涯弔鶴來。未成霖雨用，先失濟川材。一罷廣陵散，鳴琴更不開。
哭宣城善釀紀叟 李白
紀叟黃泉裏，還應釀老春。夜臺無曉日，沽酒與何人。
宣城哭蔣徵君華 李白
敬亭埋玉樹，知是蔣徵君。安得相如草，空餘封禪文。池臺空有月，詞賦舊凌雲。獨挂延陵劒，千秋在古墳。
鞠歌行 李白
麗莫似漢宮妃，謙莫似黃家女。黃女持謙齒髮高，漢妃恃麗天庭去。人生容德不自保，聖人安用推天道。君不見蔡澤嵌枯詭怪之形狀，大言直取秦丞相。又不見田千秋才智不出人，一朝富貴如有神。二侯行事在方冊，泣麟老人終困厄。夜光抱恨良歎悲，日月逝矣吾何之。
月夜金陵懷古 李白
蒼蒼金陵月，空懸帝王州。天文列宿在，霸業大江流。綠水絕馳道，青松摧古丘。臺傾鳷鵲觀，宮沒鳳凰樓。別殿悲清暑，芳園罷樂遊。一聞歌玉樹，蕭瑟後庭秋。
冬日歸舊山 李白
未洗染塵纓，歸來芳草平。一條藤徑綠，萬點雪峰晴。地冷葉先盡，谷寒雲不行。嫩篁侵舍密，古樹倒江橫。白犬離村吠，蒼苔壁上生。穿廚孤雉過，臨屋舊猨鳴。木落禽巢在，籬疎獸路成。拂牀蒼鼠走，倒篋素魚驚。洗硯修良策，敲松擬素貞。此時重一去，去合到三清。
望夫石 李白
髣髴古容儀，含愁帶曙輝。露如今日淚，苔似昔年衣。有恨同湘女，無言類楚妃。寂然芳靄內，猶若待夫歸。
對雨 李白
卷簾聊舉目，露濕草綿芊。古岫藏雲毳，空庭織碎烟。水紋愁不起，風線重難牽。盡日扶犂叟，往來江樹前。
曉晴 李白
野涼疎雨歇，春色徧萋萋。魚躍青池滿，鶯吟綠樹低。野花妝面濕，山草紐斜齊。零落殘雪片，風吹挂竹谿。
雨後望月 李白
四郊陰靄散，開戶半蟾生。萬里舒霜合，一條江練橫。出時山眼白，高後海心明。爲惜如團扇，長吟到五更。
賦得鶴送史司馬赴崔相公幕 李白
崢嶸丞相府，清切鳳凰池。羨爾瑤臺鶴，高棲瓊樹枝。歸飛晴日好，吟弄惠風吹。正有乘軒樂，初當學舞時。珍禽在羅網，微命若游絲。願托周周羽，相銜漢水湄。
送客歸吳 李白
江村秋雨歇，酒盡一帆飛。路歷波濤去，家惟坐臥歸。島花開灼灼，汀柳細依依。別後無餘事，還應埽釣磯。
送友生遊峽中 李白
風靜楊柳垂，看花又別離。幾年同在此，今日各驅馳。峽裏聞猨呌，山頭見月時。殷勤一杯酒，珍重歲寒姿。
鄒衍谷 李白
燕谷無煖氣，窮巖閉嚴陰。鄒子一吹律，能迴天地心。
雜言用投丹陽知己兼奉宣慰判官 李白
客從崑崙來，遺我雙玉璞。云是古之得道者西王母食之餘，食之可以凌太虛。受之頗謂絕今昔，求識江淮人猶乎比石。如今雖在卞和手，□□正憔悴。了了知之亦何益，恭聞士有調相如。始從鎬京還，復欲鎬京去。能上秦王殿，何時迴光一相眄。欲投君，保君年，幸君持取無棄捐。無棄捐，服之與君俱神仙。
自廣平乘醉走馬六十里至邯鄲登城樓覽古書懷 李白
醉騎白花馬，西走邯鄲城。揚鞭動柳色，寫鞚春風生。入郭登高樓，山川與雲平。深宮翳綠草，萬事傷人情。相如章華巔，猛氣折秦嬴。兩虎不可鬬，廉公終負荆。提攜袴中兒，杵臼及程嬰。立孤就白刃，必死耀丹誠。平原三千客，談笑盡豪英。毛君能頴脫，二國且同盟。皆爲黃泉土，使我涕縱橫。磊磊石子岡，蕭蕭白楊聲。諸賢沒此地，碑版有殘銘。太古共今時，由來互哀榮。傷哉何足道，感激仰空名。趙俗愛長劒，文儒少逢迎。閑從博陵遊，暢飲雪朝酲。歌酣易水動，鼓震叢臺傾。日落把燭歸，凌晨向燕京。方陳五餌策，一使胡塵清。
宣州長史弟昭贈余琴谿中雙舞鶴詩以見志 李白
令弟佐宣城，贈余琴谿鶴。謂言天涯雪，忽向窗前落。白玉爲毛衣，黃金不肯博。背風振六翮，對舞臨山閣。顧我如有情，長鳴似相託。何當駕此物，與爾騰寥廓。
題舒州司空山瀑布 李白
斷崖如削瓜，嵐光破崖綠。天河從中來，白雲漲川谷。玉案赤文字，世眼不可讀。攝身凌青霄，松風拂我足。
上清寶鼎詩 一 李白
我居清空表，君處紅埃中。仙人持玉尺，廢君多少才。玉尺不可盡，君才無時休。
上清寶鼎詩 二 李白
嚥服十二環，奄有仙人房。暮騎紫麟去，海氣侵肌涼。贈我纍纍珠，靡靡明月光。
題許宣平菴壁 李白
我吟傳舍詠，來訪真人居。煙嶺迷高跡，雲林隔太虛。窺庭但蕭瑟，倚杖空躊躇。應化遼天鶴，歸當千歲餘。
戲贈杜甫 李白
飯顆山頭逢杜甫，頂戴笠子日卓午。借問別來太瘦生，總爲從前作詩苦。
春感詩 李白
茫茫南與北，道直事難諧。榆莢錢生樹，楊花玉糝街。塵縈遊子面，蝶弄美人釵。却憶青山上，雲門掩竹齋。
擬古詩十二首 一 韋應物
辭君遠行邁，飲此長恨端。已謂道里遠，如何中險艱。流水赴大壑，孤雲還暮山。無情尚有歸，行子何獨難。驅車背鄉園，朔風卷行迹。嚴冬霜斷肌，日入不遑息。憂歡容髮變，寒暑人事易。中心君詎知，冰玉徒貞白。
擬古詩十二首 二 韋應物
黃鳥何關關，幽蘭亦靡靡。此時深閨婦，日照紗窗裏。娟娟雙青娥，微微啓玉齒。自惜桃李年，誤身遊俠子。無事久離別，不知今生死。
擬古詩十二首 三 韋應物
峨峨高山巔，浼浼青川流。世人不自悟，馳謝如驚飍。百金非所重，厚意良難得。旨酒親與朋，芳年樂京國。京城繁華地，軒蓋凌晨出。垂楊十二衢，隱暎金張室。漢宮南北對，飛觀齊白日。游泳屬芳時，平生自云畢。
擬古詩十二首 四 韋應物
綺樓何氛氳，朝日正杲杲。四壁含清風，丹霞射其牖。玉顏上哀囀，絕耳非世有。但感離恨情，不知誰家婦。孤雲忽無色，邊馬爲回首。曲絕碧天高，餘聲散秋草。徘徊帷中意，獨夜不堪守。思逐朔風翔，一去千里道。
擬古詩十二首 五 韋應物
嘉樹藹初綠，靡蕪吐幽芳。君子不在賞，寄之雲路長。路長信難越，惜此芳時歇。孤鳥去不還，緘情向天末。
擬古詩十二首 六 韋應物
月滿秋夜長，驚烏號北林。天河橫未落，斗柄當西南。寒蛩悲洞房，好鳥無遺音。商飆一夕至，獨宿懷重衾。舊交日千里，隔我浮與沈。人生豈草木，寒暑移此心。
擬古詩十二首 七 韋應物
酒星非所酌，月桂不爲食。虛薄空有名，爲君長歎息。蘭蕙雖可懷，芳香與時息。豈如凌霜葉，歲暮藹顏色。折柔將有贈，延意千里客。草木知賤微，所貴寒不易。
擬古詩十二首 八 韋應物
神州高爽地，遐瞰靡不通。寒月野無綠，寥寥天宇空。陰陽不停馭，貞脆各有終。汾沮何鄙儉，考槃何退窮。反志解牽跼，無爲尚勞躬。美人奪南國，一笑開芙蓉。清鏡理容髮，褰簾出深重。豔曲呈皓齒，舞羅不堪風。慊慊情有待，贈芳爲我容。可嗟青樓月，流影君帷中。
擬古詩十二首 九 韋應物
春至林木變，洞房夕含清。單居誰能裁，好鳥對我鳴。良人久燕趙，新愛移平生。別時雙鴛綺，留此千恨情。碧草生舊迹，綠琴歇芳聲。思將魂夢歡，反側寐不成。攬衣迷所次，起望空前庭。孤影中自惻，不知雙涕零。
擬古詩十二首 十 韋應物
秋天無留景，萬物藏光輝。落葉隨風起，愁人獨何依。華月屢圓缺，君還浩無期。如何雨絕天，一去音問違。
擬古詩十二首 十一 韋應物
有客天一方，寄我孤桐琴。迢迢萬里隔，託此傳幽音。冰霜中自結，龍鳳相與吟。絃以明直道，漆以固交深。
擬古詩十二首 十二 韋應物
白日淇上沒，空閨生遠愁。寸心不可限，淇水長悠悠。芳樹自妍芳，春禽自相求。徘徊東西廂，孤妾誰與儔。年華逐絲淚，一落俱不收。
雜體五首 一 韋應物
沈沈匣中鏡，爲此塵垢蝕。輝光何所如，月在雲中黑。南金既雕錯，鞶帶共輝飾。空存鑒物名，坐使妍蚩惑。美人竭肝膽，思照冰玉色。自非磨瑩工，日日空嘆息。
雜體五首 二 韋應物
古宅集祆鳥，羣號枯樹枝。黃昏窺人室，鬼物相與期。居人不安寢，搏擊思此時。豈無鷹與鸇，飽肉不肯飛。既乖逐鳥節，空養凌雲姿。孤負肉食恩，何異城上鴟。
雜體五首 三 韋應物
春羅雙鴛鴦，出自寒夜女。心精煙霧色，指歷千萬緒。長安貴豪家，妖豔不可數。裁此百日功，唯將一朝舞。舞罷復裁新，豈思勞者苦。
雜體五首 四 韋應物
同聲自相應，體質不必齊。誰知賈人鐸，能使大樂諧。鏗鏘發宮徵，和樂變其哀。人神既昭享，鳳鳥亦下來。豈非至賤物，一奏升天階。物情苟有合，莫問玉與泥。
雜體五首 五 韋應物
碌碌荆山璞，卞和獻君門。荆璞非有求，和氏非有恩。所獻知國寶，至公不待言。是非吾欲默，此道今豈存。
與友生野飲效陶體 韋應物
攜酒花林下，前有千載墳。於時不共酌，奈此泉下人。始自翫芳物，行當念徂春。聊舒遠世蹤，坐望還山雲。且遂一歡笑，焉知賤與貧。
效何水部二首 一 韋應物
玉宇含清露，香籠散輕煙。應當結沈抱，難從茲夕眠。
效何水部二首 二 韋應物
夕漏起遙恨，蟲響亂秋陰。反覆相思字，中有故人心。
大梁亭會李四栖梧作 韋應物
梁王昔愛才，千古化不泯。至今蓬池上，遠集八方賓。車馬平明合，城郭滿埃塵。逢君一相許，豈要平生親。入仕三十載，如何獨未伸。英聲久籍籍，臺閣多故人。置酒發清彈，相與樂佳辰。孤亭得長望，白日下廣津。富貴良可取，朅來西入秦。秋風旦夕起，安得客梁陳。
燕李錄事 韋應物
與君十五侍皇闈，曉拂爐煙上赤墀。花開漢苑經過處，雪下驪山沐浴時。近臣零落今猶在，仙駕飄颻不可期。此日相逢思舊日，一杯成喜亦成悲。
淮上喜會梁川故人 韋應物
江漢曾爲客，相逢每醉還。浮雲一別後，流水十年間。歡笑情如舊，蕭疎鬢已斑。何因北歸去，淮上對秋山。
賈常侍林亭燕集 韋應物
高賢侍天陛，跡顯心獨幽。朱軒騖關右，池館在東周。繚繞接都城，氤氳望嵩丘。羣公盡詞客，方駕永日遊。朝旦氣候佳，逍遙寫煩憂。綠林藹已布，華沼澹不流。沒露摘幽草，涉煙翫輕舟。圓荷既出水，廣廈可淹留。放神遺所拘，觥罰屢見酬。樂燕良未極，安知有沈浮。醉罷各云散，何當復相求。
月下會徐十一草堂 韋應物
空齋無一事，岸幘故人期。暫輟觀書夜，還題翫月詩。遠鐘高枕後，清露捲簾時。暗覺新秋近，殘河欲曙遲。
移疾會詩客元生與釋子法朗因貽諸祠曹 韋應物
對此嘉樹林，獨有戚戚顏。抱瘵知曠職，淹旬非樂閑。釋子來問訊，詩人亦扣關。道同意暫遣，客散疾徐還。園徑自幽靜，玄蟬噪其間。高牕瞰遠郊，暮色起秋山。英曹幸休暇，悢悢心所攀。
慈恩伽藍清會 韋應物
素友俱薄世，屢招清景賞。鳴鐘悟音聞，宿昔心已往。重門相洞達，高宇亦遐朗。嵐嶺曉城分，清陰夏條長。氳氛芳臺馥，蕭散竹池廣。平荷隨波泛，廻飆激林響。蔬食遵道侶，泊懷遺滯想。何彼塵昏人，區區在天壤。
與韓庫部會王祠曹宅作 韋應物
閑門蔭堤柳，秋渠含夕清。微風送荷氣，坐客散塵纓。守默共無恡，抱沖俱寡營。良時頗高會，琴酌共開情。
晦日處士叔園林燕集 韋應物
遽看蓂葉盡，坐闕芳年賞。賴此林下期，清風滌煩想。始萌動新煦，佳禽發幽響。嵐嶺對高齋，春流灌蔬壤。罇酒遺形迹，道言屢開獎。幸蒙終夕懽，聊用稅歸鞅。
扈亭西陂燕賞 韋應物
杲杲朝陽時，悠悠清陂望。嘉樹始氤氳，春遊方浩蕩。況逢文翰侶，愛此孤舟漾。綠野際遙波，橫雲分疊嶂。公堂日爲倦，幽襟自茲曠。有酒今滿盈，願君盡弘量。
西郊燕集 韋應物
濟濟衆君子，高宴及時光。羣山靄遐矚，綠野布熙陽。列坐遵曲岸，披襟襲蘭芳。野庖薦嘉魚，激澗泛羽觴。衆鳥鳴茂林，綠草延高岡。盛時易徂謝，浩思坐飄颺。眷言同心友，茲遊安可忘。
春宵燕萬年吉少府中孚南館 韋應物
始見斗柄廻，復茲霜月霽。河漢上縱橫，春城夜迢遞。賓筵接時彥，樂燕凌芳歲。稍愛清觴滿，仰歎高文麗。欲去返郊扉，端爲一歡滯。
滁州園池燕元氏親屬 韋應物
日暮遊清池，疎林羅高天。餘綠飄霜露，夕氣變風煙。水門架危閣，竹亭列廣筵。一展私姻禮，屢歎芳樽前。感往在茲會，傷離屬頽年。明晨復云去，且願此流連。
郡樓春燕 韋應物
衆樂雜軍鞞，高樓邀上客。思逐花光亂，賞餘山景夕。爲郡訪彫瘵，守程難損益。聊假一杯歡，暫忘終日迫。
南塘泛舟會元六昆季 韋應物
端居倦時燠，輕舟泛廻塘。微風飄襟散，橫吹繞林長。雲澹水容夕，雨微荷氣涼。一寫悁勤意，寧用訴華觴。
郡齋雨中與諸文士燕集 韋應物
兵衛森畫戟，宴寢凝清香。海上風雨至，逍遙池閣涼。煩疴近消散，嘉賓復滿堂。自慙居處崇，未覩斯民康。理會是非遣，性達形迹忘。鮮肥屬時禁，蔬果幸見嘗。俯飲一杯酒，仰聆金玉章。神歡體自輕，意欲凌風翔。吳中盛文史，羣彥今汪洋。方知大藩地，豈曰財賦疆。
軍中冬燕 韋應物
滄海已云晏，皇恩猶念勤。式燕徧恆秩，柔遠及斯人。茲邦實大藩，伐鼓軍樂陳。是時冬服成，戎士氣益振。虎竹謬朝寄，英賢降上賓。旋罄周旋禮，媿無海陸珍。庭中九劍闌，堂上歌吹新。光景不知晚，觥酌豈言頻。單醪昔所感，大醵況同忻。顧謂軍中士，仰答何由申。
司空主簿琴席 韋應物
煙華方散薄，蕙氣猶含露。澹景發清琴，幽期默玄悟。流連白雪意，斷續廻風度。掩抑雖已終，忡忡在幽素。
與村老對飲 韋應物
鬢眉雪色猶嗜酒，言辭淳朴古人風。鄉村年少生離亂，見話先朝如夢中。
城中臥疾知閻薛二子屢從邑令飲因以贈之 韋應物
車馬日蕭蕭，胡不枉我廬。方來從令飲，臥病獨何如。秋風起漢臯，開戶望平蕪。即此恡音素，焉知中密疎。渴者不思火，寒者不求水。人生羈寓時，去就當如此。猶希心異跡，眷眷存終始。
聽嘉陵江水聲寄深上人 韋應物
鑿崖泄奔湍，稱古神禹跡。夜喧山門店，獨宿不安席。水性自云靜，石中本無聲。如何兩相激，雷轉空山驚。貽之道門舊，了此物我情。
高陵書情寄三原盧少府 韋應物
直方難爲進，守此微賤班。開卷不及顧，沈埋案牘間。兵凶久相踐，徭賦豈得閑。促戚下可哀，寬政身致患。日夕思自退，出門望故山。君心儻如此，攜手相與還。
假中對雨呈縣中僚友 韋應物
卻足甘爲笑，閑居夢杜陵。殘鶯知夏淺，社雨報年登。流麥非關忘，收書獨不能。自然憂曠職，緘此謝良朋。
贈蕭河南 韋應物
厭劇辭京縣，褒賢待詔書。酇侯方繼業，潘令且閑居。霽後三川冷，秋深萬木疎。對琴無一事，新興復何如。
示從子河南尉班 韋應物
拙直余恆守，公方爾所存。同占朱鳥剋，俱起小人言。立政思懸棒，謀身類觸藩。不能林下去，祗戀府廷恩。
趨府候曉呈兩縣僚友 韋應物
趨府不遑安，中宵出戶看。滿天星尚在，近壁燭仍殘。立馬頻驚曙，垂簾却避寒。可憐同宦者，應悟下流難。
寄馮著 韋應物
春雷起萌蟄，土壤日已疎。胡能遭盛明，才俊伏里閭。偃仰遂真性，所求惟斗儲。披衣出茅屋，盥漱臨清渠。吾道亦自適，退身保玄虛。幸無職事牽，且覽案上書。親友各馳騖，誰當訪敝廬。思君在何夕，明月照廣除。
早春對雪寄前殿中元侍御 韋應物
掃雪開幽徑，端居望故人。猶殘臘月酒，更值早梅春。幾日東城陌，何時曲水濱。聞閑且共賞，莫待繡衣新。
贈王侍御 韋應物
心同野鶴與塵遠，詩似冰壺見底清。府縣同趨昨日事，升沈不改故人情。上陽秋晚蕭蕭雨，洛水寒來夜夜聲。自歎猶爲折腰吏，可憐驄馬路傍行。
將往江淮寄李十九儋 韋應物
燕燕東向來，文鵷亦西飛。如何不相見，羽翼有高卑。徘徊到河洛，華屋未及窺。秋風飄我行，遠與淮海期。廻首隔煙霧，遙遙兩相思。陽春自當返，短翮欲追隨。
自鞏洛舟行入黃河即事寄府縣僚友 韋應物
夾水蒼山路向東，東南山豁大河通。寒樹依微遠天外，夕陽明滅亂流中。孤村幾歲臨伊岸，一鴈初晴下朔風。爲報洛橋遊宦侶，扁舟不繫與心同。
寄盧庾 韋應物
悠悠遠離別，分此歡會難。如何兩相近，反使心不安。亂髮思一櫛，垢衣思一浣。豈如望友生，對酒起長嘆。時節異京洛，孟冬天未寒。廣陵多車馬，日夕自遊盤。獨我何耿耿，非君誰爲歡。
發廣陵留上家兄兼寄上長沙 韋應物
將違安可懷，宿戀復一方。家貧無舊業，薄宦各飄颺。執板身有屬，淹時心恐惶。拜言不得留，聲結淚滿裳。漾漾動行舫，亭亭遠相望。離晨苦須臾，獨往道路長。蕭條風雨過，得此海氣涼。感秋意已違，況自結中腸。推道固當遣，及情豈所忘。何時共還歸，舉翼鳴春陽。
初發揚子寄元大校書 韋應物
悽悽去親愛，泛泛入煙霧。歸棹洛陽人，殘鐘廣陵樹。今朝此爲別，何處還相遇。世事波上舟，沿洄安得住。
淮上即事寄廣陵親故 韋應物
前舟已眇眇，欲渡誰相持。秋山起暮鐘，楚雨連滄海。風波離思滿，宿昔容鬢改。獨鳥下東南，廣陵何處在。
寄洪州幕府二十一侍御 韋應物
忽報南昌令，乘驄入郡城。同時趨府客，此日望塵迎。文苑臺中妙，冰壺幕下清。洛陽相去遠，猶使故林榮。
經少林精舍寄都邑親友 韋應物
息駕依松嶺，高閣一攀緣。前瞻路已窮，既詣喜更延。出巘聽萬籟，入林濯幽泉。鳴鐘生道心，暮磬空雲煙。獨往雖暫適，多累終見牽。方思結茅地，歸息期暮年。
同長源歸南徐寄子西子烈有道 韋應物
東洛何蕭條，相思邈遐路。策駕復誰遊，入門無與晤。還因送歸客，達此緘中素。屢暌心所歡，豈得顏如故。所歡不可暌，嚴霜晨淒淒。如彼萬里行，孤妾守空閨。臨觴一長嘆，素欲何時諧。